
FRIBERGAE. 

TYPIS  GERLACHII.     MDCCCLXXIII. 


M.  Vellei  Paterculi  de  Historia  Romana  libros  duos  a  quo  pluribus 
eisque  eximiis  antiquitatis  scriptoribus  velut  a  Lucano,  Tacito,  Suetonio, 
Cassio  Dione,  Sulpicioque  Severo,  quibus  accedunt  Pseudo-Hegesippus 
anthologiaeque  latinae  poeta  incertus,  studiose  tractatos  esse  viri  docti 
demonstraverunt,1)  eo  magis  mirandum  est,  quodscriptor  ipse  a  Prisciano2) 
tantum  et  Lucani  scholiastis3)  commemoratur4)  et  opus  ejus  uno  tantum 
codice  asservatum  fuit. 

Quem  cum  anno  MDXV  Beatus  Rhenanus,  vir  in  illis  renascentium 
per  Germaniam  litterarum  initiis  non  minus  eruditione  quam  ingenio 
florens,  in  celeberrimo  ilio  monasterio  Murbacensi,  quod  in  superiore  Alsatia 
situm  et  Sto.  Benedicto  sacrum  erat,  invenisset,  quamquam  semilacerum  — 
deerat  enim  libri  prioris  non  solum  initium  verum  etiam  haud  exigua  pars 
media  —  et  prodigiose  corruptum   esse  vidit,5)  attamen  scriptoris  excel- 


1  )  Qua  in  re  omnium  longe  optime  versatus  est  Ruhnkenius  in  editione  Vellei, 
quae  prodiit  Lugduni  Batavorum  a.  MDCCLXXIX;  praeter  quem  nonnulla  collegerunt 
Jac.  Bernaysius:  Die  Chronik  des  Sulpicius  Severus,  Berolini  J861  p.  30.  Frid. 
Haasius  in  Ephemm.  litt.  Hall.  a.  1841  Voi.  III.  p.  374 — 75;  Rudolfus  Koc;  kius 
appendicis  libri  qui  inscribitur:  Deutsche  Forschungen:  Die  Anfanile  des  Kònigtbums 
bei  den  Gothen,  Berolini  1859  p.  225—26  Reichaviusque  dissertationis  Regiomontanae 
de  fontium  delectu  conscriptae,  quem  in  describeiulis  Tibcrii  vita  moribusque  Vellejus, 
Tacitus,  Suetonius,  Dio  habuerint  1865  p.  9.  De  scriptoris  autem  persona  et  opere 
praeclare  egit  H.  Sauppius  Musei  Helvetici  a.  1837  T.  I.  pag.  133—80;  quem  plerumque 
Kritzius  sequitur  editionis  Vellejanae  majoris  Lipsiae  1840  Proli,  pag.  1—75. 

2)  Apud  Herzium  p.  248,  4. 

3)  Apud  Usenerum:  Commentorum  Bernensium  p.  281,  4  et  apud  Weberum 
Voi.  III.  p.  695. 

4  )  Nani  quod  Haasius  in  Ephemm.  litt.  Hall.  a.  1841  Voi.  III.  p.  347  de 
Frontonis  loco  misere  depravato  cogitat  qui  apud  Naberum  sic  legitur:  „expeditius  et 

de quod  Paterculus  res inornatius  scribsisse"  ut  recte  monet  Jordanus  Hermae 

Voi.  VI.  fase.  I.  p.  80  propter  Paterculi  nomen  mera  Maji  conjectura  fictum  prorsus 
ni!  valet. 

5)  cf.  Rhenani  Dedic.  ad  Frid.  Sap.  Saxon.  duccm  missae  p.  1.  3.  apud 
Ruhuk.  T.  II. 


lentia  et  dignitate  permotus,  Vellejanum  opus  ab  amico  aliquo  proper- 
anter  et  infeliciter  e  codice  descriptum  prelo  subjiciendum  esse  statuit 
et  postquam  quinque  anuos  frustra  expectavit,  dum  melioris  sibi  codicis 
copia  fieret,  quem  Georgium  Merulam  Mediolanensem  invenisse  ferebant, 
Basileae  anno  MDXX  typis  exprimendum  curavit. 

Antequam  autem  editio  princeps  emitteretur,  Albertus  Burerius, 
Rhenani  amicus  denuo  eam  cum  codice  Murbacensi  comparavit  colla- 
tionemque  ejus  summa  cum  diligentia  institutam  Rhenanus  editionis 
textui  inde  a  pagina  septuagesima  quinque  foliis  adjecit.  Qua  opera 
Burerius  duabus  potissimum  de  causis  omnes,  quibus  Vellei  studium  cordi 
est,  quam  maxime  sibi  devinxit,  quarum  altera  ad  editionis  principis  in- 
dolem  ac  naturam  spectat,  altera  in  praesidiorum  criticorum,  quorum  usus 
in  Vellejo  paene  nullus  est,  inopia  cernitur.  Illius  enim  contextus  non 
solum  typothetarum  Rhenanique  ipsius  in  legendo  erroribus  saepius  cor- 
ruptus  est,  sed  etiam  multas  conjecturas  mutationesque  ab  hoc  tacite 
receptas  exhibet,  quas  Rhenanus  cum  temporis  sui  morena  ac  consuetudi- 
ne^ secutus  id  ageret,  ut  scriptor  ab  omnibus  quam  facillime  legi  et  intel- 
legi  posset,  prò  Vellejanis  vendere  non  dubitaret.  Altera  autem,  quan- 
tum valeat,  si  fortunae,  Vellejano  operi  infestissimae,  iniquitatem  respex- 
eris,  nemo  non  videt.  Quippe  quae  non  satis  habuerit  alioruna  codicum 
de  quibus  rumor  erat,  velut  ejus,  quem  Labbeus  in  Bibliothecae  manu- 
scriptorum  novae  p.  167  affert  et  ejus  de  quo  invento  Merula  sese  jacta- 
verat,  comparandorum  spem  nobis  abscidere,  *)  nisi  hunc  quoque  vix  dum 
inventum  virorum  doctorum  oculis  rursus  subtraheret  et  ita  quidem,  ut 
de  deplorandae  hujus  jacturae  auctore  et  tempore  ne  conjecturam  quidem 
facere  possis,   quae  aliqua  probabilitatis  specie  commendetur. 2) 


1)  De  tertio  autem  codice,  quem  Petruni  Pithoeum  iu  manibus  habuisse  haud 
scio  an  inde  colligere  potueris,  quod  Montfauconius  in  bibliothecae  bibliothecarum  T. 
II.  p.  1014.  Vellejum  Paterculum  cum  libro  manuscripto  collatum  a  Petro  Pithoeo  in- 
ter  bibliothecae  Colbertinae  libros  fuisse  commemoravit,  ideo  nil  compertum  habemus 
quod  exemplar  illud  inter  turbas  civiles  Francogallicas  saeculo  duodevigesimo  exeunte 
ortas  disperiit.  De  quo  vide  Orellium  disputantem  editionis  suae  Praef.  pagg.  unde- 
cima et  duodecima. 

2)  Extant  quidem  monasterii  Murbacensis  codicum  duo  catalogi,  quorum  pri- 
orem  quinquaginta  annis  ante  quam  Rhenanus  in  hunc  incideret,  anno  MCCCCLX 
Bernhardi  de  Andolo  abbatis  jussu  a  monacho  aliquo,  cui  Sigismundo  nomen  erat, 
compositum  edidit  Matter  libri  qui  inscribitur  „Lettres  et  pièces  rares  ou  inédites 
publiées  et  accompagnées  d'introductions  et  de  notes"  Parisiistanno  hujus  saeculi 
quadragesimo  sexto  pag.  40—76,  alterum  Montfauconius  1.  1.  T.  IL  p.  1175  —  78;  sed 
in  neutro  hujus  codicis  mentio  fit. 


Quare  usque  ad  hujus  saeculi  initium  editio  prinGeps  cum  Burerii 
collatione  conjuncta  unicus  Vellejani  operis  fons  habebatur,  cum  Orellius 
secunda  fortuna  alterum  codicis  Murbacensis  apographum  nactus,  exaratum 
a  Bonifacio  Amerbachio  Rhenani  amico,  ut  Kritzii  verbis  utar,  rthujus 
et  editionis  principis  ope  adhibitisque  praestantissimis  virorum  doctorum 
emendationibus  novam  textus  recensionem  paravit"  anno  hujus  saeculi 
tricesimo  quinto:  qua  id  lucrati  sumus,  ut  multi  viri  docti  velut  Halmius, 
Bergkius,  Haasius,  Kritzius,  quibus  posteaHauptius,  Mommseuius,  Bernaysius, 
Herzius  alii  accessere,  ad  Vellei  studium  se  contulerint  neque  solum 
haud  paucos  eosque  corruptissimos  ejus  locos  egregiis  emendationibus  sana- 
verint,  sed  etiam,  id  quod  gravissimum  est,  totius  ut  ita  dicam,  Kqioetog 
Vellejanae  certiora  ac  firmiora  fondamenta  posuerint. 

Qua  quidem  in  re  tria  potissimum  erant,  in  quae  quoad  ejus  fieri 
posset,  viri  docti  accuratius  inquirere  operae"  pretium  habuerunt.  Primuni 
enim  id  agebant,  ut  quomodo  hoc  apographum  Amerbachianum  et  editio 
princeps  Bureriique  collatio  et  inter  se  et  cum  codice  Murbacensi  co- 
haererent,  ad  liquidum  perducerent:  quo  in  negotio,  ut  de  bis  taceam, 
quae  protulerunt  Froehlichius  :  Ann.  Phil.  et  Paed.  Lips.  Suppl.  14  p.  512 
seqq.  Laurentius:  ibidem  p.  5  seqq.  et  Praef.  Locorum  Vellejanorum  quae 
Altonae  prodierunt  anno  hujus  saeculi  tricesimo  sexto  p.  7 — 13,  Kritzius- 
que  Proli,  pag.  82—84,  optime  versatus  est  Fechterus,  qui  totani  hanc 
quaestionem  ita  solvit,  ut  hodieque  nemo  de  ea  dubitare  possiti  Die 
Amerbach'sche  Abschrift  des  Vellejus  Paterculus  und  ihr  Verhaltniss  zum 
Murbacher  Codex  und  zur  editio  princeps,  Basel  1844. 

Fechteri  igitur  de  Vellejo  merita  haec  sunt:  Primum  accuratiorcni 
quam  Orellius  exemplaris  Amerbachiani  collationem  instituit. 

Deinde  id  quod  jam  Orellius  ex  parte  demonstraverat  Praef.  p.  8—9 
probante  Halmio  in  Annali,  critt.  Beroll.  Voi.  I.  p.  322,  exemplar  Amerbaehi- 
anum  illud  ,,properantcr  etinfeliciter"  descriptum  esse  non  potuisse  fusius 
exposuit  firmissimisque  argumentis  evicit. 

Tum  cum  omnium  qui  post  eum  Vellei  emendandi  munus  susceperur.t, 
assensu  velut  Hauptii  in  Relatt.  soc.  scient.  Lips.  a.  1849  p.  190,  Laure :itii 
Scrapei  a.  1847  p.  188,1)  Martini  programmatis  gymnasii  Primislaviensis 
1862  p.  1—3,  Kochii  in  Quaestionum  Vellejanaruni  quae  Lipsiae  proclie- 


1)  Alium  autem  librum  qui  inscribitur:  Gratulationsprogramm  der  Hamburger 
Stadtbibliothek  vom  Jahre  1856,  quo  idem  de  Vellejo  agit,  me  iuspieere  non  potuisse 
valde  dolco. 


runt  1866  p.  1..  non  solum  apographum  Amerbachianum,  verum  etiam 
editionem  principem  non  ex  codice  Murbacensi  ipso,  sed  ex  exemplari 
ilio  „properanter  et  infeliciter"  descripto  fluxisse  planum  manifestumque 
reddidit. 

Denique  Rhenani  amicum  illuni,  qui  prius  exemplar  exaraverit  et 
Amerbachium  in  describendis  apographis  suis  rem  ita  instituisse  ostendit, 
ut  dum  quam  accuratissime  codicis  scripturam  reddere  studerent,  tam 
serviliter  ei  se  addicerent,  ut  litteras  magis  quam  verba  respicerent  ; 
Rhenanum  autem,  qui  eos  doctrina  longe  superaret,  permultis  locis  codicis 
scripturam  feliciter  ex  apographo  ilio  priori  eruisse  et  hanc  ob  causam 
perpaucis  locis  exceptis  editioni  principi  cum  Burerii  collatione  conjunctae 
plus  quam  exemplari  Amerbachiano  tribuendum  esse  docuit. 

Multo  autem  difficilius  in  altera  quaestione  res  se  habet,  quae#  de 
codicis  scripturae  genere  et  àetate  est.  Quod  quam  periculosae  plenum 
opus  aleae  sit,  cum  neque  ex  perpaucis  illis  quae  Rhenanus  Bureriusque 
de  indole  ejus  tradiderunt,  neque  ex  corruptelis  ejus  de  his  rebus  certi 
quid  colligere  liceat,  cum  per  se,  tum  ex  hoc  apparet,  quod  quamquam  viro- 
rum  doctorum  de  his  rebus  judicia  mirum  in  modum  inter  se  discrepant, 
plerique  tamen  eisdem  fere  argumentis  ea  quae  protulerunt,  firmare 
conati  sunt. 

Quam  ob  causam  in  quaestione  tam  ambigua  cum  Norb.  Alstersio1) 
„haec  nisi  ab  homine  in  veteribus  codicibus  plurimum  versato  decerni  et 
ne  ab  hoc  quidem  ad  certuni  finem  perduci  posse"  rato  ab  dijudicandis 
eis  me  contineo  et  hoc  tantum  agendum  esse  puto,  ut  Rhenani  Burerii 
que  testimonia  et  virorum  doctorum  opiniones  paucis  complectar. 

Ex  eis  igitur,  quae  Rhenanus  Bureriusque  tradiderunt  —  nam  apud 
Amerbachium  nihil  esse  ex  eis  manifestum  est,  quae  supra  dieta  sunt  — 
nihil  aliud  apparet,  nisi  hoc,  propter  magnam  codicis  vetustatem  singulas 
litteras  vel  syllabas  saepius  evanuisse  et  scripturam  ejus  minutam  fuisse, 
sed  ita  comparatam,  ut  interdum  majusculae  litterae  admixtae  essent 
et  nulla  aut  falsa  verborum  distinctio,  nullus  denique  interpunctionum 
usus  inveniretur.2) 


1)  Quaestionum  Vellejanarum  Monasteri  a.  1866  p.  3. 

2)  Quod  Rhenanus  verbis  disertis  testatus  est,  cum  in  epilogo  haec  dicit: 
„At  meus  unicus  erat  et  mendosissimus.  Ausim  jurare  eum,  qui  illum  descripserat,  ne 
verbum  quidem  intellexisse  :  adeo  omnia  erant  confusa  absque  ullis  punctis  aut 
distinctionibus."    Quocum  loco  conferenda  sunt,  quae  Burerius  annotat  ad  locum  qui 


Àlìquanto  certioris  autem  judicii  de  codicis  deperditi  indole  ferendi 
ansam  viri  docti  a  Burerio  datam  esse  putabant.  Is  enim  ad  Vellei  locum, 
qui  est  libri  posterioris  cap.  undetricesimi  paragrapho  quinta  et  apud 
Rhenanum  sic  legitur:  „Hicce  toga  virili  —  adsuetus"  haec  annotat: 
,.Exemplar  vetus  habet  ,,Hic  a  toga  virili  —  *k  Is  qui  Vellejum  e  vetusto 
descripsit,  falsus  est  „a"  littera  in  ecc.  Nani  ut  in  hoc,  sic  etiam  in 
quibusdam  aliis  veterum  codicibus  „a"  littera  sic  scribitur  „cc",  quod 
ille  prò  „ce"  aspexit. 

Hac  igitur  aperta  „au  litterae  forma  et  eo  nisus,  quod  saepissime 
syllabae  cohaerentes  vitiose  divulsae,  clisjunctae  vero  conflatae  erant,  cujus 
corruptelae  haud  pauca  exempla  collegit  Kritzius  Proli,  p.  100  —  101 
Hauptius  1.  1.  p.  194  codicem  Murbacensem  saeculum  decimum  non  ex- 
cessisse  judicavit  dissentiente  Haasio  in  Praef.  ad  editionem  priorera, 
p.  5:  qui  cum  ob  eam  ipsam  „au  litterae  formam,  timi  propter  longiorum 
vocabulorum  compendia,  quae  in  hoc  codice  fuisse  satis  certum  sit,  eum 
saeculo  undecimo  vel  duodecimo  scriptum  esse  existimavit.  Sed  praeterquam 
quod  haec  Haasii  de  compendiis  illis  opinio  nullo  alio  fundamento,  nisi 
ipsius  conjecturis  fulcitur  speciosis  illis  quidem  et  sapienter  inventis,  sed 
non  tam  certis,  ut  nihil  de  eis  dubii  restet1),  Hauptii  opinio  eis  firmatur 
quae  Wattenbachius  in  libro:  „Anleitung  zur  lateinischen  Palaeographie" 
Lipsiae  1870  sub  „A"  littera  pagina  prima  exeunte  docet:  „ln  Urkunden 
ist  .ce  Anfangs  vorherrschend,  noch  im  XII.  Jahrhundert  hàufig;  ver- 
schwindet  dann  auch  hier  und  erhàlt  sich  nur  noch  in  Abkilrzungen.  — 
In  Bucherschrift  ist  à^  von  Anfang  an  hàufiger  und  ce  verschwindet  schon 
im  12.  Jahrhundert." 


in  libri  prioris  capite  decimo  quarto  legitur.  „Qui  aliquando"  inquit  „veterum 
exeraplaria  evolverunt,  saepicule  immo  ferme  semper  et  ubique  „t"  prò  „d"  —  lege- 
runt.  —  Noverunt  itera  pleraque  veterum  exemplaria  sine  majusculis  litteris,  sine 
punctis,  demum  etiam  sine  omni  sententiarum  discrimine  scripta."  Quibus  verbis 
Burerium  ad  codicem  Murbacensem  respexisse  ea  clamant  quae  sequuntur:  „Nunc 
cum  praesentem  Vellei  locum  sic  scriptum  repererim  —  litteris  singulis  ordine  dili- 
genter  excussis  atque  perpensis  sic  legendum  lume  locum  exhibeo." 

1  )  Sic  Haasius  IL,  28,  3  scripturae  monstrum  illud  multis  virorum  doctorum 
conjecturis  vexatum,  quod  aput  Rhenanum  sic  legitur:  „imperio  prohres  ad  vindi- 
candum  maximi  periculi  spolia  musieranteo"  ita  mutavit:  „imperio,  quo  priores  ad 
vindicandam  maximis  periculis  pop u li   libertatemusi  erant,  eo  — 

II.  90,  1  :  misere  deturpatam  editionis  principis  lectionem  quae  est,  et   corara 

aliero"  ita  emendare  conatus  est  „ut   concordia  invaili  ere." 
II.  127,  2  prò  „neque   in   parvo  paucitas   ministeria  defecit"  scripsit:   „nam 
quae  impar  operi  auctoritas,  ministeria  deficit." 


Àliter  Laurentius  judicat  qui  1.  1.  p.  192  codicem  Murbacensem 
eisdem  fere  de  causis  quibus  Hauptius  decimo ,  nono  saeculo  arrogat, 
sed  ita,  ut,  utrum  octavo  septimove  vel  sexto  necne  ascribendus  sit, 
ili  medio  relinquat;  et  idem  in  Martinum  quoque  cadit  qui  1.  1.  p.  4 
sextum  septimumve  origini  ejus  saeculum  constituit.  Orellius  autem  et 
Kritzius  ab  eo  ita  discrepant,  ut  ille1)  codicem  saeculo  nono,  hic  autem2) 
haud  scio  an  ea  amplexus,  quae  Laurentius  olim  in  Praef.  Loc.  Vellej. 
p.  19.  disputavit,  sed  ut  supra  vidimus,  postea  respuit,  decimo  quarto 
scriptum  esse  perhibeant,  neuter  tamen  causas  afferre  operae  pre- 
tium  duxit. 

Nec  minor  quam  de  aetate  codicis,  de  scriptum  ejus  dissensio  est. 
Laurentius  enim  fortasse  de  '  scriptura  Merovingica  cogitandum  esse 
monet,  ad  quam  sententiam  Martinus  quoque  transiit.  Aliam  vero  viam 
ingressus  Hauptius  cum  ex  singularum  litterarum  confusione,  tum  ex 
magno,  quibus  codex  Murbacensis  refertus  erat,  vitiorum  numero  non 
hunc  ipsum  sed  codicem  àqyhvnov  ejus  litteris  Merovingicis  et  minus- 
culis  quidem  lectuque  difficillimis  exaratum  fuisse  contendit,  similique 
ratiocinatione  usus  Haasius  àq^eTunov  illius  litteraturam  Longobardicam 
fuisse  statuit3),  -commotus  hic  «insigni  ac  multis  exemplis  prodita  „t* 
litterae  depravatone,  cujus  formam  Longobardicam,  satis  illam  singularem 
cum  variis  modis  scriba  posterior  interpretaretur  multipliciter  lapsus  esset, 
velut  IL  46,  1:  ubi  „vetus"  prò  „victus"  et  I.  17,  5,  ubi  „intraki  prò 
inq"  legendum  esset.  Quas  conjecturas  re  vera  emendationes  esse  etsi 
concedendum  est,  recte  tamen  Martinus  1.  1.  adnotatione  tertia  decima  in 
litteratura  Merovingica  quoque  tot  et  tain.  diversas  „t"  litterae  formas 
extare  dicit,  ut  hoc  argumento  Hauptii  sententia  non  inlirmetur. 

His  igitur  virorum  doctorum  de  codicis  scriptura  conjecturis  expositis, 
si  quaenam  sequenda  sit,  quaesiveris,  cum  omnibus  praesidiis  criticis 
quorum  usus  in  ceteris  scriptoribus  maximus  esse  solet,  in  Vellej o  desti- 
tuti  simus,  totam  rem  ita  comparatam  esse  in  aprico  est,  ut  certis  argu- 
mentis  ad  fìnem  perduci  nequeat;  si  vero  probabilitatem  sequimur,  ea 
quae  Hauptius  Haasiusque  protulerunt  magis  mihi  arridere  confiteor, 
quam  quae  Laurentius  Martinusque.    Neque  enim  solum,   stupidissimus 


1  )  ad  Veli.  II.  26,  3. 

2)  ad  Veli.  I.  16,  2. 

3)  Errant  igitur  Martinus,  Norb.  Alstersius  Kochiusque,  cum  quae  Hauptius 
Haasiusque  de  uoy^xvnov  illius  scriptura  statuerint,  ad  codicem  Murbacensem  perti- 
nere  autumant. 

lìcet  lìbrarius  ille  fuerit,  qui  codicem  Murbacensem  exaravìt,  errorum 
ingens  multitudo,  locorum  autem  turpissime  depravatorum  haucl  exiguus 
numerus  explicari  posset,  nisi  codicem  ille  lectu  difficillimum  ante  oculos 
habuisset,  sed  etiam  scriptura  Merovingica  vel  Longobardica  ita  a  ceteris 
discrepant  et  tam  insignes  sunt,  ut  si  codex  Murbacensis  ipse  eis  scriptus 
fuisset,  sine  dubio  Rhenanus  Bureriusve  disertis  id  verbis  declaraturi 
fuerint. 

Tertia  quaestio  est  de  codicis  Murbacensis  corruptelis,  quae  quot 
et  quam  variae  fuerint  ex  lectionum  vitiosarum,  quibus  Vellejani  operis 
contextus  quavis  pagina  scatet,  ingenti  numero  elucet. 

Neque  enim  solum  aut  librariorum  incuria  aut  propter  magnani 
codicis  aetatem  saepius  singula  vocabula  interciderunt,  veruni  etiam 
innumerabiles  corruptelae  aut  ex  litterarum  similium  confusione  aut  ex 
verbis  syllabisve  singulis  vel  vitiose  conflatis,  vel  divulsis  vel  omissis 
vel  adjectis  ortae  sunt.  Haud  pauca  deinde  omnis  generis  glossemata  et 
interpolationes  deprehendimtur  nec  desunt  inajorum  lacunarum  vestigia. 
Quae  cum  ita  sint,  hoc  praecipue  quaerendum  esse  videri  possit,  quae 
vitia  ei  debeantur,  qui  hunc  codicem  exaravit,  quae  ejus  libri  scriptori, 
quo  ille  usus  est,  vel  etiam  antiquioribus.  At  hoc  cum  onmes  viderint 
ita  in  lubrico  positum  esse,  ut  nihil  nisi  hoc  certo  aftìrmari  possit,  Mur- 
bacensis libri  scriptorem  non  solimi  summa  neglegentia  in  describendo 
eo  versatimi  esse  sed  etiam  tam  pingui  Minerva,  ut  saepius  ne  in  ineptissi- 
mis  quidem  lectionibus  offenderet1),  viri  docti  errores  corruptelasque  de- 
prehensa  colligere  collectaque  in  brevem  quasi  conspectum  dedisse  jure 
satis  habuerunt.  Quo  munere  cum  praeter  ceteros  Kritzius  perfunctus 
sit2),  —  denuo  subeundo  commode  mihi  supersedenclum  et  hoc  tan- 
tum agendum  putavi,  ut  vitiorum  illorum,  quibus  potissimum  co- 
dicem Murbacensem  inquinatimi  esse  constat,  ratione  habita  nonnulloruin 


1)  Sic  Ilauptius:  „Abcr  wie  vielc  Fehler  dèr  Ueberlicferung  auf  die  Mur- 
„baclier  Handschrift  kommen,  wie  vielc  auf  die  altere,  làsst  sich  nicht  bestimmen. 
„Nur  so  viel  ist  klar,  dass  der  Text  durcli  die  Hànde  eines  Schreibers  gcgangen  ist, 
„der  nicht  nur  hòchst  nachlilssig  war,  sondern  aneli  stumpf  an  Geist  und  mit  viel 
„Unsinn  zufrieden." 

2)  Proli,  p.  86  — 115.  Qui  in  permultis  locis  tractandis  licet  erraverit  et  ob 
eam  ipsam  causarci  in  codicis  quoque  vitiis  describendis  sacpissime  vehementer  lapsus 
sit,  omnino  tamen  tantam  curain  hoc  negotio  operamque  navavit,  ut  non  sine  fructu 
id  suscepisse  putandus  sit.  Quibus  adde  quae  Lud.  de  Jan  disputavit  Philol.  T.  li* 
p.  337-42  et  llaasius  Praef.  p.  3  —  4. 

locorum,  quos  corruptos  esse  omnes  quidem  viderunt  nec  certis  con- 
jecturis  correxerunt,  novas  emendationes  proferrem.  Qua  in  re  si  forte 
non  ea  qua  par  est,  cura  codicis  vestigia  secutus  esse  videar,  me  prae- 
sertim  in  scriptore  tam  misere  tradito  liujus  potius  ingenium  et 
loquendi  usum,  quam  monacliorum  incuriam  stupiditatemque  respexisse 
et  hoc  semper  tenuisse  confiteor,  Vellejum  tamquam  argenteae,  quam 
vocant,  scriptorem  aetatis  saepius  nimium  licet  quaesitas  locutiones 
sententiasque  admiserit,  nunquam  tamen  languide  scripsisse,  sed  semper 
orationis  vigorem  quendam  ac  splendorem  captavisse. 

.  In  conjecturis  autem  proferendis  eum  ordinem  sequar,  ut  priinum 
de  vocabulorum  corruptelis  agam,  deinde  nonnuìlos  locos  afferam,  quibus 
lacunas  deprehendisse  mini  visus  sim,  tura  paucos  adjungam,  quos  glosse- 
mata  redolere  putem,  denique  duos  Taciti  addam,  quorum  alterum  variis 
quidem  modis  tractatum,  nec  tamen  persanatum  esse  persuasum  habeam, 
alterum  a  nullo  adliuc  in  dubiuin  vocatum  esse  videam. 


I.    1,  3. 

Postquam  Àegisthi  et  Clytemnestrae  caedem  ab  Oreste  et  Electra 
patratam  scriptor  commemoravit,  ita  pergit:  «Factum  ejus  a  diis  compro- 
batum  spatio  vitae  et  felicitate  imperi  apparuit;  quippe  vixit  annis  nona- 
ginta,  regnavit  septuaginta,  qui  se  etiam  a  Pyrrho,  Achillis  filio  vir- 
tute  vindicavit.  Nam  quod  —  pactae  ejus  —  nuptias  occupa verat  — 
interfecit." 

Quae  verba  plus  uno  nomine  virorum  doctorum  suspicionem  moverunt, 
Fuerunt  enim,  qui,  cum  in  pronomine  „qui"  offenderent,  variis  modis  id 
mutare  conarentur,  sed  omnes  frustra  ut  recte  monuit  Haasius  in  Ephem. 
litt.  Hall.  a.  1836  p.  435.  Nam  sive  cum  Wopkensio  „quin"  scribimus, 
quam  conjecturam  ipse  postea  jure  respuit  Lection.  Tullian.  IL,  13  p.  201. 
sive  sequimur  Munkerum  „ seque"  sive  Halmium  apud  Orellium  „ quibus," 
sive  Seebodium  in  Addend.  apud  Cludium  p.  233  „quis"  conjicientem  se- 
quimur, haec  omnia  prae  editionis  principis  scriptura  valde  languenti 
quam,  si  cum  Granerò  liane   enuntiationem  piena,  quam  vocant,  inter- 

punctione  ab  eis  disjungimus,  quae  antecedimi:,  mutare  haud  opus  est. 
Alterum  autem  est  vocabulum  „virtute,u  quod  uni  Heinsio  et  fortasse 
Jacobsio  quoque  qui  versionis  Germanieae  Lipsiae  1793  p.  2  hunc  locum 
ita  vertit:  „Er  nalmi  Rache  an  dem  Pyrrhus,  dem  Soline  AchiH's"  suspe- 
ctum  fuisse  valde  mirandum  est.  Quamquam  enim  duplicem  hujus  ablativi 
explicandi  rationem  interpretes  inierunt,  neutra  tamen  vereor,  ut  probari 
possit.  Krausius  enim  hac  voce  nihil  aliud  significari  putat  nisi  „fortiter;M 
quod  si  Vellejus  exprimere  voluisset  „cum"  praepositionem  addere  debe- 
bat;  sed  ne  tale  quid  eum  in  mente  habuisse  ex  totius  narrationis  colore 
colligere  licet,  quippe  qua  cum  aliae  res  post  Trojam  captam  tum  in 
Agamemnonis  familia  gestae  enumerentur  potius  quam  narrentur  neque 
usquam  quid  scriptor  ipse  senserit,  manifestimi  fiat. 

Quam  ob  causam  Heinsii  quoque  conjectura  cadit,  qui  ante  hoc 
vocabulum  „pari"  intercidisse  conjecit,  quo  scriptor  ad  Aegisthi  caedem 
paulo  ante  commemoratam  respexerit.  Altera  ratio  est  Gruneri  qui  a 
Tacito  loco  profectus  qui  est  Germ.  42,  1:  „Praecipua  Marcomannorum 
gloria  viresque:  atque  ipsa  etiara  sedes  pulsis  olim  Bojis  virtute  „parta" 
hic  quoque  vocabulum  „  virtute"  prò  ablativo  habet,  quem  instrumenti 
vocant.  Sed  quid  est,  quaeso,  se  virtute  ab  aliquo  vindicare?  Nonne  ejus- 
modi  notio  hic  requiritur,  qua  quid  Orestis  virtute  effectum  sit,  signi- 
ficetur?  Quod  si  concedis  —  nani  cur  cum  Jacobsio  hanc  voculam  ejicia- 
mus,  non  liquet  —  vix  puto  rixaberis  mecum  prò  „  virtute"  „morte  ejus" 
scribente  et  totum  locum  sic  legente:  „Qui  se  etiain  a  Pyrrho,  Achillis 
filio  morte  ejus  vindicavit.    Nani  quod  —  occupaverat  —  interfecit." 


I.    6,  1. 

„Insequenti  tempore  imperimi!  Asiaticum  ab  Assyriis,  qui  id  obtinu- 
erant  annis  MLXX,  translatum  est  ad  Medos  abbine  annos  ferme 
DCCLXX.  Quippe  Sardanapalum  —  Arbaces  —  imperio  vitaque  privavit." 

Cum  Vellejus  in  Graecorum  rebus  narrandis  praeter  Apollodorum, 
quem  fontem  ejus  fuisse  Sauppius  docuit  Mus.  Helv.  a.  1837  p.  145 — 46 
vel  Cornelium  Nepotem,  qui  quae  de  bis  in  Chronicorum  libris  protulit, 
ex  ilio  hausit  praecipue  Trogum  Ponpejum  ducem  secutus  sit,  id  quod  et 
Krausius  multis  Justini  locis  collectis  probavit,  quibus  scriptor  orationis 

colorem  ex  Trogo  cluxerit  et  ex  hoc  apparet,  quod  in  Graecis  externisve 
rebus  tradendis  inter  utrunique  saepissime  convenit,  valde  mirandum  est, 
quod  hoc  loco  in  rebus  quidem  ipsis  prorsus  cum  ilio  facit,  in  numeris 
autem  dissentiti. 

Nani  cum  Justinus  sub  finem  Epit.  L,  2  Assyrios  imperium  per 
mille  trecentos  annos,  Vellejus  antera  tantum  per  mille  septuaginta  obti- 
nuisse  referat,  plus  ducentis  annis  ambo  inter  se  differunt.  Quae  discre- 
pantia,  si  apud  alios  quoque  antiquitatis  scriptores  Vellejanae  similis 
computatio  exstaret,  in  re  tam  ambigua  non  ea  esset,  qua  quis  permotus 
lume  mimerum  mutare  animum  inducatur,  sed  res  contra  se  habet,  Vel- 
lejus enira  non  solum  a  Ctesiae  descriptione,  quam  plerisque  qui  in  liac  re 
versati  sunt,  probatam  Diodorus  Biblioth.  IL,  21 — 22  bis  verbis  expressit: 
jyierà  tÒv  Tavvrjg  d-dvazov  Ntvvag  o  Nlvov  xcci  ^e/uigd/uióog  vlòg  naqaXa- 
fitòv  ttjv  àqyjjv  riqysv  éÌQrjitùcwg  x.  %.  ?..  GTQazrjyovg  óè  xal  Gargarrag  xai 
StoiTcìjiàg  —  xatf  mcìGtov  Sxfrog  drcvóelZag  iòv  tov  £rjv  xqovòv  Tcaré- 
iieivev  èv  zfj  Nlvo).  IIaga7i?j]Guog  óè  tovtco  xai  61  Xoitzol  ^aGiXeig 
Tiaìg  Tiaoà  Ttatgòg  ÓLaósyd^ievog  t^v  c(oyj)v  erri  yevèàg  rgiazovra  èfSaaL- 
levoav  fiéxQi  ^agóavandlov.  *Etzl  tovtov  yàg  fj  tvjv  ò  Aggio  Uov  i)y£- 
j.LOvla  f-iExérteGev  eìg  Mrjdovg  ì.xr\  óiaf-ieivaGa  tiIslco  rCov  yt).uov  xal 
TQiccAOGuov  Eri  óè  f's  *  xcc&djveg  (pi]GÌ  Kzrjoiag  ò  KvlÒLog  èv  vfj  ÒEVtéqa 
plfìkqì'  sed  etiam  ab  omnibus  scriptoribus,  quorum  qui  minimum  dicunt,  per 
MCCXL  annos  Assyriorum  imperium  stetisse  affirmant1),  ita  discrepat, 
ut  jara  Clintonus  Fast,  Hell.  T.  I.  p.  264  de  corruptela  hujus  loci  cogi- 
tandum  esse  recte  judicaverit  et  his  quidem  verhjs:  „The  faets  are  the 
faets  of  Ctesias.    The  nurabers  are  probably  corrupi" 

Qua  re,  cum  saepius  in  codice  Murbacensi  denarias  vel  centenarias 
notas  excidisse  Kritzius  bene  moneat  et  eodem  modo  Lipsius  numerimi 
corruptum  DCCLXX  qui  in  hac  ipsa  enunciatione  legitur,  ita  eorrexerit, 
ut  una  centenaria  nota  adjecta  DCCCLXX  scriberet,  prò  MLXX  legendum 
puto  MCCLXX  quem  numerimi,  cum  inter  maximum  qui  est  MCCCVI 
et  minimum  qui  est  MCCXL  aimorum  fere  medius  sit,  ob  eam  ipsam 
causara  Vellejus  elegisse  videtur. 


1)  In  quo  numero  Eusebius  est,  qui  Cliron.  1.,  p.  46  haec  habet:  „Sardana- 
pallus:  Sub  hoc  Lycurgus  leges  Lacedaemoniis  ferebat.  Haec  finis  fuit  regni  Assy- 
riorum imperante  Athenis  Thespieo  Ariphronis  fìlio.  Tempus  imperii  Assyriorum 
secundum  accuratos  scriptores  anni  MCCXL,  secundum  vero  alios  MCCC." 

II,  31,  3-4. 

„Quo  senatusconsulto  paene  totius  terrarum  orbis  imperium  uni  viro 
deferebatur.  Sed  tamen  idem  hoc  ante  biennium  in  M.  Antoni  praetura 
decretum  erat.  Sed  interdum  persona  ut  exemplo  nocet,  ita  invidiam 
auget  aut  levat." 

Quae  in  codice  scripta  erant  „ biennium"  et  „in  M.  Antoni  praetura'' 
emendarunt  Krausius  et  Boherius  ad  Cic.  Tusc.  V.,  21.  Quorum  ille, 
cum  Antonium  „  grati  a  Cottae  consulis  et  Cethegi  factione  in  senatu  cura- 
tionem  infinitam  nactum  esse  totius  orae  maritimae"  Pseuclo  Asconius 
ad  Cic.  in  Verr.  IL,  3,  8  tradiderit,  M.  autem  Cotta  autem  anno  a.  u. 
DCLXXX  consul  fuerit,  a  quo  usque  ad  legem  Gabiniam,  de  qua  scriptor 
hoc  loco  agit,  anno  DCLXXXVII  latam  septem  anni  praeterlapsi  essent, 
septennium  scripsit,  quod  Orellius  et  Kritzius  jure  receperunt.  Quamvis 
enim  Vellejus,  ut  Sauppius  1.  1.  p.  147  — 155  ostendit,  raultos  in  rebus 
narrandis  errores  commisit.  haec  tamen  codicis  lectio  tantopere  a  vero 
abhorret,  ut  ipsius  Vellei  in  re  notissima  errore  excusari  nequeat. 

Alterum  autem  vitium  a  Boherio  „in  M.  Antonio  praetore"  scribentc 
certissima  correctione  emendatimi  esse  Kritzius  et  Ruhnkenius  demon- 
straverunt. 

Sed  haud  scio  an  gravior  corruptela  insit  in  verbis:  „Sed  interdum 
persona,  ut  exemplo  nocet,  ita  invidiam,  auget  aut  levat;"  quibus  quid 
scriptor  dicere  voluerit,  ut  recte  intelligatur,  paucis  de  sententia  totius 
loci  agendum  est.  Vellejus  igitur,  ut  explicet,  qui  factum  sit,  ut  Romani 
idem  sumraum  imperium,  quod  antea  in  Antonio  tulerant,  paulo  post 
Pompejo  inviderent,  ad  utriusque  imperatoris  personam  describendam 
recurrit;  cum  enim  Antonius  tantum  abfuerit,  ut  rerum  potili  cuperet,  ut 
bello  cujus  gerendi  causa  hoc  extraordinarium  imperium  acceperat,  con- 
fecto,  ni  morte  praeventus  fuisset,  libentissime  id  depositurus  fuisset,  in 
Pompejo  longe  aliter  rem  se  Imbuisse,  quippe  qui  nullam  summae  po- 
tentiae  captandae  occasionem  praetermiserit.  Opponuntur  igitur  hoc  loco 
persona  ducis  et  excmplum  illud,  quo  nimia  ei  potentia  delata  sit;  quod 
quamquam  semper  a  libera  rqmblica  abhorreat,  non  tamen  semper  eanciem 
sed  duce  dominationis  cupidissimo  acriorcm,  modesto  vero  leviorem  in- 
vidiam habeat. 

Quae  sententia,  cum  non  solum  codicis  scriptura  sed  etiam  omnium 

fere  virorum  doctorum  conjecturis  parum  apte  expressa  sit,  neque  in  illa, 
neque  in  his  acquiescendum  esse  puto. 

Lipsius  enim  conjecit:  „Sed  interdum  persona,  ut  exempla  docent, 
aut  invidiam  auget,  aut  levat"  eumque  Laurentius  ita  sequitur  in 
Locc.  Veli.  p.  139,  ut  prò  exempli  vocis  numero  plurali  singularem  ponat: 
quae  conjecturae  quantum  ab  interna  hujus  loci  fide  abhorreant,  nemo 
non  videt. 

Heinsius  scripsit:  „ut  exemplo  prodest  vel  nocet,  ita  rei  invidiam 
auget  aut  levat;"  quod  si  ad  codicis  vestigia  propius  accederet,  haud 
displiceret. 

Orellius  legi  jussit:  „Sed  interdum  persona,  ut  exemplo  nocet 
aut  non  nocet,  ita  invidiam  auget  aut  levat"  quod  probari  non  posse  ex 
eis  apparet,  quae  supra  de  sententia  hujus  loci  disputavi. 

Quae  cum  ita  sint  unus  Bernaysius  rectam  emendandi  viam  in- 
gressus  est,  qui  apud  Haasium  Praef.  ed.  IL  p.  IX.  hoc  scribendum  pro- 
posuit:  „Sed  interdum  persona  in  exemplo  nocituro  invidiam  auget  aut 
levat",  quod  amplecti  non  dubito,  sed  ita,  ut  id  quod  Yellejus  dicere 
voluit,  paulo  clarioribus  verbis  reddam  et  his  quidem:  „Sed  interdum 
persona,  ut  exempli  nocentis  invidiam  auget,  ita  levat." 


IL,  33,  3. 

„Nam  neque  Pompejus,  ut  primum  ad  rempublicam  aggressus  est, 
quemquam  animo  parem  tulit  et  in  quibus  rebus  summus  esse  debebat, 
solus  esse  cupiebat." 

Cum  vocem  „ animo"  sive  cum  Heinsio  ad  „ parem,"  sive  cum 
Kritzio  ad  „tulit"  vocabulum  retuleris,  non  solum  languidam  et  molestam 
sed  etiam  a  Romanorum  loquendi  usu  prorsus  alienam  esse  viri  docti 
perspectum  haberent,  variis  modis  eam  emendare  conati  sunt.  Ruhn- 
kenius  enim  prò  „animo"  scripsit  „ magnitudine",  quod  quamquam  per  se 
ferri  potest,  nimis  tamen  a  codicis  vestigiis  recedit,  ad  sententiam  autem 
haud  necessarium  est:  quam  ob  causam  Haasius  Lipsii  conjecturam  prae- 
tulit,  qui  vocem  „ aequo"  ante  „ animo"  intercidisse  statuit,  quod  multo 
majore  probabilitatis  specie  commendari  vix  negaveris. 

Aliam  viam  ingressi  sunt  Acidalius,  qui  „ animo"  in  omnino 
mutavit  et  Franciscus  Giesius,  qui  Quaestionum  criticarum  Vellejanarum  : 

Monasterii  1868  p.  38  „animantemu  conjecit.  Quarum  conjecturarum, 
ut  illa  placet,  ita  haec  valde  displicet.  Quamquam  enim  Giesius,  ut 
Romanos  „animantem"  prò  whotnmem"  dixisse  probet,  Horatianum  illud 
affert:  ,,Sed  hic  stilus  haut  petet  ultro 

,,Quemquam  animantem  et  me  veluti  custodiet  ensis 
„ Vagina  tectus" 
nihil  tamen  assecutus  est.  Nani  ut  de  hoc  taceam,  quod  Horatius  hoc 
loco  a  vivorum  tantum  hominum  vitiis  destringendis  castigandisque  sese 
abstenturum  esse  clicit,  etiamsi  has  voces  prorsus  idem  valere  Giesio 
concedendum  esset,  nil  tamen  proficeremus,  cum  adjectis  eis,  tantum  ab- 
est,  ut  bene  procedat  oratio,  ut  mirum  in  modum  langueat. 

Quae  cumita  sint  Lipsianam  aut  Acidalianam  conjecturam  recipere 
non  dubitarem,  nisi  simpliciorem  emendandi  rationem  similes  Yellei  alio- 
rumque  scriptorum  loci  ab  Acidalio  Ruhnkenioque  collecti  monstrarent. 
Quales  sunt:  Veli.  IL,  29,  3:  .,Fuit  hic  (i.  e.  Pompejus)  dux  beilo  peri- 
tissimus,  civis  in  toga,  nisi  ubi  vereretur,  ne  quem  haberet  parem,  mo- 
destissimus"  — 

Lue.  Phars.  I.  125:  „Nec  quemquam  jamferre  potest  Caesarve  priorem 
Pompejus  ve  parem/" 

Fior.  Epit.  IV.  2,  14:  ,Jam  Pompejo  suspectae  Caesaris  opes  et 
Caesari  Pompejana  dignitas  gravis.  Nec  ille  ferebat  parem, 
nec  hic  superiorem.vi 

Quibus  adducor,  ut  cum  syllaba  „amtt  praecedat,  vocem  „  animo" 
tamquam  ex  dittographia  ortam  ejiciam. 

In  reliqua  autem  hujus  loci  parte  tractanda  Kritzium  bene  egisse 
puto.  Quem,  cum  vocem  „debebatu  a  Lipsio,  Grutero,  Ruhnkenio,  Moebio, 
Cludio  in  dubium  vocatam  varieque  mutatam  defenderet  et  idem  signi- 
ficare moneret,  ac  si  dictum  esset:  „in  quibus  rebus  summus  jure  merito- 
que  erat"  Frane.  Giesius  Haasiusque  jure  secuti  sunt. 

Idem  dittographiae  vitium,  quod  corruptelae  genus  in  codice  Mur- 
bacensi  saepius  deprehensum  esse  Kritzius  demonstravit  Proli,  p.  CXII  — 
XIII  in  alio  quoque  loco  misere  depravato  reperisse  mihi  visus  sum. 
Qui  est: 

IL,  51,  3. 

„Tum  Balbus  Cornelius  excedente  humanam  fidem  temeritate  in- 
gressus   castra   hostium   saepiusque    cum  Lentulo   collocutus,    dubitante 


ìé 


quanti  se  venderei,  illis  incrementis  fecit  \iam,  quibus  non  Hispaniaé 
Asiae  natus,  sed  Hispanus  in  triumphum  et  pontificatum  assurgerei  fieret- 
que  ex  privato  consularis." 

Cum  hunc  Balbum  minorem,  ejus,  quem  summa  apud  Caesarem 
gratia  fioruisse  et  cum  Hispanus  fuerit,  primum  externorum  ad  Roma- 
nos  magistratus  admissum  esse  constat,  ex  fratre  nlium,  quanivis  Gadi- 
tanus  fuerit  nihilosetius  tamen  triumphasse  Plinius  tradit  Hist.  Nat.  V.,  5  : 
„Omnia  armis  Romanis  superata  et  a  Cornelio  Balbo  triuraphata,  unius 
omnium  externo  curru  et  Quiritium  jure  donato.  Quippe  Gadibus  nato 
civitas  Romana  cum  Balbo  majore  patruo  data  est"  vox  „Asiae"  quam 
ferri  non  posse  in  aprico  est  interpretimi  ingenia  veliementer  torsit  multa- 
rumque  conjecturarum  causa  fuit.  Omnium  autem,  qui  in  emendanda  ea  ela- 
borabant,  longe  optime  versatus  est  Lipsius,  qui  postquam  Romanos  voce 
„Hispanus"  nationem  et  voce  „Hispaniensis"  sedem  tantum  hominis  signifi- 
casse exemplis  probavit  ex  Sosipatro,  Martiali  Festoque  petitis,  eandem  argu- 
tiam  quoque  in  hac  corrupta  lectione  inesse  ratus  prò  „Hispaniae  Asiae 
natus"  «Hispaniensis  natus"  scripsit;  quam  conjecturam  Rulmkenius,  Boec- 
lerus,  Vossius,  Haasius  Ephemm.  litt.  Hall.  a.  1837  p.  199  alii  non  certam 
quidem  hujus  loci  emendationem  babebant  sed  ceteris  longe  praeferebant, 
Quod  quam  recte  fecerint,  si  in  lias  inquisiveris,  vix  te  negaturum 
esse  puto. 

Nam  ut  de  Rhenani  Burerii  Aldique  Nepotis  conjecturis  taceam, 
quas  ne  verbo  quidem  refutare  opus  est  —  sunt  enim  haec  —  „quibus 
non  Hispaniaé  Asiaeve  natus"  aut  „quibus  non  Hispaniaé  suae  natus"  aut 
„ quibus  non  Hispaniaé  natus  esset  i.  e.  consuleret  et  splendorem  affer- 
ret"  —  ne  Acidalius  quidem,  quamquam  tres  scripturas  protulit,  quid- 
quam  profecit:  scripsit  enim  aut  „quibus  homo  Hispaniaé  Gadibus 
natus"  aut  „natus  ab  Hispanis"  aut  „ quibus  homo- Hispanus  et  Hispaniaé 
Gadibus  natus,"  quae  conjecturae  etsi  sententiam  bonam  efficiunt,  longius 
.  tamen  a  codicis  vestigiis  absunt,è  quam  quae  recipi  possint.  Ob  eandem 
causam  Rigaltius  quoque  et  Gelenius  a  vero  aberraverunt,  ex  quibus  ille 
tertiam  Acidalii  conjecturam  amplexus  particulas  tamen  „non  —  sed"  reti- 
nuit,  hic  autem  prò  „Asiae"  „Gadibus"  scripsisse  satis  habuit. 

Jam  sequuntur  Popmae,  editorum  Bipontinorum  Kreyssigiique 
conamina  haec: 

„Quibus  non  Hispaniaé  suae  notus" 

„Quibus  non  Hispaniaé  alienatus" 

„Quibus  non  Hispaniae  assignatus:"  —  quae  quantum  aut  a  recta 
sententi  a.  aut  a  latino  sermone  abhorreant,  cum  nemo  non  videat,  statini 
ad  eos  transeamus,  qui  in  „Asiae"  vocem  „cive"  latere  putabant.  Quo- 
rum primus  est  Burmannus,  qui  scribendum  proposuit:  «Quibus  non 
Hispaniensi  cive  natus,  sed  Hispanus"  eumque  secutus  est  Hottingerus 
in  Mus.  Turic.  Voi.  I.  P.  IL,  sed  ita,  ut  „Hispania  at  cive  natus"  legcn- 
dum  putaret,  quam  conjecturam  Morgensternius  in  libro  qui  inscribitur  : 
Probabilia  critica:  Dorpati  1843,  Laureutius  Locorum  Yellejanorum 
p.  51  Luxdorphiusque  Jahnii  Nov.  Annal.  Pliil.  et  Paed.  Suppl.  I.,  2  p.  170 
ita  mutabatit,  ut  prò  „Hispania"  genetivuni,  qui  in  codice  erat,  restitu- 
érent,  aut  „in-  praepositionem  adderent  et  illud  „cive11  aut  cum  „ex;i 
aut  cum  „ai;  praepositione  conjungerent.  Quas  conjecturas,  etsi  et  muta- 
tionis  facilitate  et  sententiae  probabilitate  commcndantur,  hoc  tamen  vitio 
laborare  bene  observavit  Haasius  1.  1.  quod  tota  liaec  locutio  quae  est 
„in  Hispania  a  cive  natus-  duri  ac  frigidi  aliquid  habeat,  quod  a  Lipsianae 
conjecturae  elegantia  valete  distet. 

Sed  ne  liane  quidein  in  contextum  recipi  posse,  quamquam  causam 
non  addit,  dubia  tamen,  ni  fallor,  externa  ejus  fide  commotus  jure  merito- 
que  idem  vir  doctus  asseverat  bis  verbis:  „Ich  bemerke  liierbei  zugleicb, 
dass  die  neueste  Conjectur  von  H.  Laurent  „uon  in  Hispania  a  cive  natus 
sed  Hispanus"  die  aneli  Morgensfcem  gemacht  hat,  der  nur  ex  statt  a 
setzt,  ebenso  "\vie  die  alte  von  Hottinger,  die  beiden  zu  Grande  liegt,  eine 
icli  mòchte  sagen  allzusteife  und  amtsniassigc  Bezeiclinung  cntlialten; 
Lipsius  batte  liier  den  ganz  richtigen  Takf,  liier  irgend  eine  argutia  ini 
Ausdrucke  zu  suchen  und  seiu  EUspaniensis  natus  ist  in  dieser  Beziehung 
nicht  uneben,  dodi  ist  es  schweiiich  das  Richtigc." 

Quae  cum  ita  sint,  multo  faciliore  ratione  liane  difficultatem  tollen- 
dam  esse  puto,  si  vocem  ..Asiae-  tamquam  ex  dittographia  ortum  sylla- 
barum  „aniae"  quae  antecedunt,  ejicimus.  Quam  conjectiìram  non  solimi 
molestimi  hoc  ,.a  cive"  tollitur,  sed  etiam  argutia  illa  necessaria  Vellejoque 
dignissima  retinetur,  quam  Lipsius  clegantius  licet  expresserit,  multo 
tamen  planiorem  clarioremque  quam  apnd  Morgensternium,  alios  et  co- 
dicis  lectioni  multo  accomodatiorem  quam  apud  Lipsium  evadere  mani- 
festum  est. 

Si  vero  quispiam  dixerit  me  in  eo  errasse,  quod  codicis  lectionem 
«Hispaniae-  retinuerim,  id  quod  jam  Acidalius,  Gelenius,  Rigaltius,  Lux- 
dorphius    ante    me  fecerunt,   is   videat,    quae    disputaverimt  Haasius   in 

adnot.  520  ad  Reisigi  librum  qui  inscribitur:  Vorlesungen  iiber  die  La- 
temisene  Sprachwissenschaft  ;  Vossius:  de  constr.  e.  25.  Davisius  Ouden- 
dorpiusque  ad  Caes.  Bell.  Gali.  Vili.  Praef.  §  2.  Kritzius  ad  Sali.  Jug. 
33,4.  Berneggerus  ad  Justin  XIV,  5,  9.  Duker  ad  Fior.  I,  18,  11  etili, 
10,  16.  Ruddimann.  Inst.  Gramm   Voi.  IL  p.  284  et  his  exemplis  fruatur: 

Caes.  Bell.  Gali.  VIII.  Praef.  §  2:  —  insequens  annus  nullas 

res  Galliae  habet  magno  opere  gestas. 
Lucan.  Phars.   Vili.    428:   —   Etsi  Thessaliae  bellum  civile 

peractum  est. 
Hirt.  Praef.  ad  Bell.  Gali.  Vili.  Caesaris  nostri  commentarios 

rerum  gestarum  Galliae. 
Fior.  1,   18,  11:  Lucaniae   suprema    pugna  sub   Arusinis,  quos 

vocant,  campis,  ducibus  iisdem. 

Totum  igitur  locum  sic  lego:  „Tum  Balbus  Cornelius  —  illis  in- 
crementis  fecit  viam  —  quibus  non  Hispaniae.  natus,  sed  Hispanus  — 
assurgerei" 


IL  69,  2. 

„Jam  et  Dolabella  —  C.  Trebonmm  consularem  cui  succedebat  — 
occiderat,  virum  adversus  merita  Caesaris  ingratissimum  —  a  quo  ipse 
in  consulare  provectus  fastigium  erat;  et  C.  Cassius  —  inclusimi  Dola- 
bellam,  qui  praeoccupata  Asia  in  Syriam  pervenerat,  Loodicia  expugnat 
ea  urbe  fecerat,  ita  tamen,  ut  adjectum  servi  sui  —  non  segniter  cervi- 
cem  daret  —  et  decem  legiones  eo  tractu  sui  juris  faceret." 

Sic  Burerius  et  Amerbachius  habent,  in  editione  principe  autem  ex 
tacita  sed  verissima  Rhenani  mutatione  prò  „adiectum"  scriptum  est  „ad 
ictum;"  porro  prò:  „Laodicia  expugnat"  ,.Laodiceam  expugnata."  Tradit 
igitur  Vellejus  Cn.  Dolabellam,  quem  anno  a.  u.  DCCX  consulem  fuisse 
supra  commemoraverat  (II,  58)  Syriam  provinciam  nactum  C.  Trebonium 
consularem,  cui  successerit,  occidisse,  mox  autem  ipsum  sceleris  poenam 
dedisse  et  Laodicea,  in  quam  urbem  se  receperit  a  C.  Cassio  expugnata 
sibi  ipsum  mortem  conscivisse.  Quam  sententiam,  ut  per  se  clarissima 
est,  ita  editorum  nemo  satis  curavit. 

Quam  Kritzius  et  Ruhnkenius  exhibent  scripturam,  probatam  illam 
ab  Haasio   quoque:   „C.  Cassius  inclusum  Dolabellam   Laodiciae,  expu- 

gnata  ea  urbe  interfecerat,  ita  tamen,  ut  ad  ictum  —  daret"  partim  Vossio, 
partim  Rhenano  debent,  quorum  hic  ..interfecerat"  vel  „confecerat"  scrip- 
sit,  ille  „Laodiceam,"  cum  accusativum  ad  perveniendi  vcrbum  pertinere 
non  posse  videret  quippe  quod  jam  cum  vocibus  „in  Syriam"  conjunc- 
tum  esset,  in  ,.Laodiccac"  mutavit.  Cur  vero  genetivus  opus  sit,  non 
liquet;  nam  cum  Dolabellam  inclusum  fuisse  et  Laodicea  expugnata 
mortem  oppetiisse  viderimus,  Laodiceae  eum  inclusum  fuisse  in  promptu 
est;  immo  vero  illud  „Laodiceae"  sive  ad  „inclusum"  sive  ad  «interfe- 
cerat" retuleris  loco  tam  molestum  est,  ut  ferri  nequeat. 

Aliud  autem  vitium  inest  in  vocabulis  .,ea  urbe,"  quae  quam  frigi- 
dam  ac  languidam  orationem  reddant,  elucet.  Sed  id  quod  gravissimum 
est,  cum  ex  enunciato  quod  sequitur  „ita  tamen  ut  ad  ictum  servi  sui 
Dolabella  non  segniter  cervicem  daret"  lume  voluntaria  morte  obiisse, 
non  Cassii  manu  jussuve  necatum  esse  appareat,  ipsa  ,.interficiendi"  notio 
summam  movet  offensionem  quae  eo  etiam  augetur,  quod  inter  ceteros 
quoque  scriptores  qui  de  hac  re  egerunt,  et  Vellejum  ipsum  prorsus 
convenit. 

Livius  enim  Epit.  CXXI:  „C.  Cassius"  inquit  „cui  mandatum  a  senatu 
erat,  ut  Dolabellam  hostem  judicatum  bello  persequeretur,  auctoritate 
reipublicae  adjutus  Syriam  cum  tribus  exercitibus,  qui  in  eadem  provin- 
cia erant,  in  potestatem  suam  redegit  et  Dolabellam  in  urbe  Laodicea 
obsessum  mori  coegit." 

Similiter  Appian.  3E(icp.  IV,  61:  cdovorjg  óè  zrjg  Tiólecog  o  (lèv 
JoXafttXlag  ngovreive  zrjv  xecpab)v  z(o  ocoiiazocpvlaxi  avzov  xal 
Z£(i6vza  TiQOoéxa^e  cpéQSiv  Kaooiot  gcoozqov  ì'óiov,  a  óè  x£(iwv  tTiixa- 
zéocpaZav  eavzóv. 

Dio  Cassius  c  Iozoq.  cPw(i.  XLVII,  30  haec  habet:  zóze  yaQ  à(icpo- 
zéqcodev  zr)g  ènaytoyfjg  tiov  IniziqóeUov  èqyd-slg  S7t£xÓQO(iijp  (.lèv  OTiavei 
ziov  àvayxauov  èTtoirjaazo,  xazeqydaig  óè  Sia  zayjiov  dg  zò  zeìyog  xal 
TtQOÓióó(ievov  alzò  lótov  ècpofjrjO-rj  (irj  Uov  aioli]  xal  tavzòv  xaze- 
yQYjOazo. 

Quare  hoc  quoque  loco  ejusmodi  verbum  requiritur,  quo  id  expri- 
matur,  quod  Dolabella  ad  summam  desperationem  adductus  se  ipse 
interimere  coactus  est.  Quam  si  fortasse  quispiam  in  simili  locutione 
inesse  collegerit,  quae  alio  Vellei  loco  invenitur  qui  de  C.  Gracchi  morte 
est:  II,  6,  5:  „Hunc  (i.  e.  C.  Gracchimi)  L.  Opimius  consul,  qui  praetor 
Fregellas  exciderat  persecutus  armis  unaque  Fulvium  Flaccum  consularem 

ac  triumphaleni  virimi  aeque  prava  cupientem  quera  C.  Gracchus 
in  locum  Tiberii  fratris  triumvirum  nomine,  re  autem  socium  regalis 
assumpserat  potentiae,  morte  affecit  —  Gracchus  confugiens  cum  jam 
comprehenderetur  ab  iis,  quos  Opimius  miserat,  cervicem  Euporo  servo 
praebuit,  qui  non  segnius  se  ipse  interemit,  quam  domino  succurrerat" 

eum  rogatum  velini,  ut  quantum  inter  C.  Gracchi  et  Dolabeìlae 
mortem  vel  inter  Opimii  et  Cassii  rationem  intersit,  apud  ipsum  Velle- 
jum  videat. 

Quapropter  ad  viror.um  doctorum  conjecturas  transeundimi  est, 
quas  si  in  examen  vocaveris,  ne  unam  quidem  stare  posse  videbinius. 
Rhenani  enim  illud  „interfecerat"  vel  ..confecerat"  rejiciendum  esse  ex  eis 
apparet,  quae  de  hujus  loci  sententia  disputavi  et  ob  eandem  causam 
Vossii  conjectura  cadit  „ceperat-  scribentis,  cum  Dolabella  a  Cassio  non 
esset  captus. 

Sigism.  Gè  leni  us,  qui  editionem  Basileensem  paravit,  vir  cetero- 
quin  sagax  atque  ingeniosus  ex  parte  quidem  lume  locum  eo  sanavit, 
quod  voces  ,.ea  urbe14  misere  languere  probaret,  sed  in  eo  erravit,  quod 
eas  prorsus  ejecit  et  in  Rhenani  ilio  ..interfecit"  acquiescendum  esse 
putavit;  scripsit  enim:  „et  C.  Cassius  —  inclusimi  Dolabellam  Laodicea 
expugnata  interfecerat." 

Nec  plus  id  valet  quod  Pop  ma  proposuit:  ..inclusum  Dolabellam  — 
Laodicea  expugnat.  Ea  urbe  ejecerat"  quo  nil  ineptius  esse  posse  neino 
non  videt. 

Schefferus  Mise.  Obss.  Voi.  IX  p.  170  conjecit:  ..Dolabellam  — 
Laodicea-  (i.  e.  inclusum)  expugnaverat,  „ita  tamen:-  quod  ut  de  mira 
locutione  taceam,  qua  qui  urbem  aliquam  defendit,  ea  ipsa,  non  ab  hoste 
inclusus  dicitur  jam  propterea  vitiosum  est,  quod  Dolabellam  a  Cassio 
obsessum  f'uisse  supra  vidimus. 

B aiteri  autem  conjectura  qui  apud  Orellium  scribit:  —  „Laodiceae 
expugnata  urbe  ceperat"  ob  eandem  causam  atque  Vossii  concidit  idemque 
in  Krausii  Cludiique  conamina  cadit  haec  scribentium:  „Laodiciae  exp ug- 
nata ea  urbe  confecerat." 

Aliter  Eug.  Wilhelm  us  Quaestionum  Vellejanarum  quae  Jenae 
prodierunt  anno  hujus  saeculi  sexagesimo  sexto  p.  38  —  39  et  Kochius 
1.  1.  p.  20  rem  instituerunt,  Ille  enim  voces  „urbe  feceratu  in  „labefece- 
rati;   commutavit    collato   Taciti  loco    qui  est:    Ann.  VI,  29:  „nihil  hunc 

amicitia  Sejani,  sed  labefecit  haud  minus  validum  ad  exitia  Ma- 
croni  s  odium. 

Quod  quamquam  per  se  dici  posse  haud  infitias  eo  hoc  tamen  loco 
.parum  definitum  videtur.  Kochius  autem  prius  illud  „fecerat"  quod  ex 
versibus  sequentibus  irrepserit,  ejecit  et  voces,  inclusum  Dolabellam  cum 
locutione  ;,sui  juris  fecerat"  conjungit  hoc  modo:  .,C.  Cassius  inclusum 
Dolabellam  —  Laodiceae,  expugnata  ea  urbe  ita  tamen,  ut  ad  ictum, 
servi  sui  Dolabella  non  segniter  cervicem  daret  et  decem  legiones  in  eo 
tractu  sui  juris  fecerat."  Quod  non  solimi  propter  structurae  difhcultatem 
rejecerim,  sed  etiam  quod  intelligi  posse  nego,  quomodó  aliquis  eum,  qui 
se  ipse  interemit,  sui  juris  fa  cere  vel  dicioni  suae  subjicere  possit.  Equi- 
dem  non  solwn.  verbum  „fecerat"  veruni  etiam  quae  antecedunt  „ea  urbe" 
corrupta  esse  neque  aliter  sanari  posse  puto,  nisi  ita,  ut  ex  eis  locutio 
aliqua  eruatur,  qua  Dolabellam  sibimet  ipse  mortem  consciscere  coactus 
significetur;  „quae  haud  scio  an  ita  effici  possit,  ut  prò  „ea  urbe  fecerat" 
scrìbatur:  „ad  mortem  egerat"  et  totus  locus  sic  legatur:  „C.  Cassius  in- 
clusum Dolabellam  —  Laodicea  expugnata  ad  mortem  egerat,  ita  tamen, 
ut  —  daret." 

Eandem  locutionem  a  Tacito  quoque  usurpatam  esse  bis  locis  mani- 
festimi est: 

Annal.  VI,  10:  „haec  apud  patres:  nec  secus  apud  principem  Yes- 
cularius  Flaccus  ac  Julius  Marinus  ad  mortem  aguntur. 

Annal.  XIII,  1:  Nec  minus  properato  Narcissus  Claudi*  libertus 
aspera  custodia  et  necessitate  extrema  ad  mortem  agitur." 

De  formarum  autem  usu  duplici  „Laodicea  et  Laodicia"  ..Alexandrea 
et  Alexandria"  „Antiochea  et  Antiochia"  cum  jam  Heinsius  ad  Verg. 
Aen.  I,  201,  Drakenborchius  ad  Liv.  XXXI,  43,  Bremi  ad  Nep.  Alcib.  IV 
7,  Conr.  Leop.  Schneider:  Granuli,  lat.  Voi.  I.  P.  I.  p.  70  satis  dispu- 
taverint,  addere  quicquam  longum  est. 

IL,  85,  6. 

Postquam  Vellejus  Antonium  in  pugna  Actiaca  fugientem  Cleopa- 
tram  secutum  esse  militesque  absente  imperatore  „ aegre  suinmissis  armis 
cessissc  victoriam"  narravit,  sic  pcrgit: 

„Fuitque  in  confesso  milites  optimi  imperatoris,  imperatorem  fuga- 
cissimi militis    functum   officio.      Videbit  e  suo   an  Cleopatrae 

arbitrio  victoriam  temperaturus  fuerit,  qui  ad  ejus  arbitrium 
direxit  fugam." 
Ita  editio  princeps  Bureriusque  Amerbachius  vero  voce  „ officio" 
negligenter  omissa  hoc  habet:  „functum.  Videbitesne  an  Cleopatrae". 
quod  Orellius  cupide  arripuit  Rhenanumque  interpolationis  insiraulavit; 
„ineptissimum  enim  esse  fugacissimi  militis  officium  et  supervacuaneum 
et  sententiae  vim  infringens  verbi  suo."  Quare  codicis  lectionem  hanc 
fuisse  perhibuit:  „Fuitque  in  confesso,  milites  optimi  imperatoris,  impera- 
tomi! fugacissimi  militis  functum  vice.  Dubitesne  suo  an  Cleopatrae  — 
temperaturus  fuerit,  -" 

Quam  ratiocinationem  bene  Kritzius  ita  refelli t,  ut  vocabulum 
„ officio"  proprio  sensu  ad  „imperatoris"  pertinens  per  zeugma  quod  vocant 
etiam  cum  verbis  «fugacissimi  militis"  conjunctum  esse  ostenderet  et  ex- 
emplis  aptissimis  probaret. 

Corruptissimam  hauc  lectionem  aliqua  ex  parte  baud  infeliciter 
Burerius  sanavit,  qui  legit:  „functum  officio,  ut  dubites  suone  an  Cleo- 
patrae —  temperaturus  fuerat"  quod  Vossius  ita  correxit:  „ut  dubites, 
suo  an  Cleopatrae  —  fuerit"  particula  „ne"  jure  omissa,  quam  non 
necessariam  esse  Krausius  exemplis  e  Salustio  petitis  demonstrat  velut 
Jug.  31  „verum  frustra  an  ob'rem  faciam  in  vestra  manu  situm."  Ibid. 
38:  „fugere  an  manere  tutius  foret,  in  incerto  erat."  Quibus  alia  addere 
ut  res  facilis  negotii,  ita  longum  est. 

Sed  haec  quoque  Vossii  scriptura  quamquam  a  Kritzio  Haasioque 
in  contextum  recepta  est  habet  tamen,  quod  valde  displiceat.  Nam  si 
quid  video  id  ipsum  Vellejus  dicere  voluit,  minime  incertum  fuisse  qualem 
Antonius  si  vicisset,  se  gesturus  fuisset.  Quare  cum  particula  negativa 
aut  ejusmodi  sententia  opus  esse  ceteri  viri  docti  perspectum  haberent, 
alii  alio  modo  in  hac  substituenda  versati  sunt: 

Burmannus  scripsit:  „unde  liquet  suo  an  Cleopatrae  —  tempera- 
turus fuerit" 

Norb.  Alstersius:  1.  1.  p.  38  —  39:  ut  non  dubites,  suo  —  an 
—  fuerit. 

Rhenanus:  Viderit  e  suo,  an  —  fuerit. 

Edito  res  Bipontini:  Viden  ut  e  suo,  an  —  fuerit. 

Luxdorphius:  1.  1.  p.  171:  Vide  deinde  suo,  an  —  fuerit. 

Botimi s:  Vide  licet,  suo  an  —  fuerit. 

Froehlichius:  Diurn.  doct.  Monac  a.  1837  p.  331:  Videlicet  non 
ad  Cleopatrae  —  fuerat. 

Heinsius:    ut  ne  dubites  suone  an  fuerit. 

Orellius:  dubitesne  an  —  fuerit." 

Quarum  conjecturarum  etsi  nonnullac  ita  comparatae  sunt,  ut  a 
Vellejo  non  alienae  videantur,  melius  tamen  Rubnkenio,  quocum  Krausius 
fecit,  res  evenit  ita  scribenti:  „Quis  dubitet,  suo  an  Cleopatrae  —  tempera- 
tura fuerit  — ."  Quod  praesertim  cum  „q"  litterara  ,,o"  antecedente  in 
codice  Murbacensi  saepius  interceptara  fuisse  Kritzius  exemplis  docuerit 
ad  II,  20,  2  ;  34,  3  ;  39,  1  ;  amplecti  non  dubitarem,  cum  neque  a  sententia 
neque  a  litteris  aliena  sit,  nisi  propius  ad  codicis  vestigia  accessum  iri 
putarem,  si  prò  „Yidebit  e  suo"  „Vix  dubites  suo,  an  —  "  scribimus  et 
totum  locum  sic  legimus  :  „Fuitque  in  confesso  milites  optimi  imperatoris, 
imperatorem  fugacissimi  militis  fimctuin  officio.  Vix  dubites  suo  an 
Cleopatrae  arbitrio  victoriam  temperaturus  fuerit,  qui  ad  ejus  arbitrium 
direxit  fugasi." 

II,  111,  4. 

„In  quaestura  deinde  remissa  sorte  .provinciae,  legatus  ejusdem  ad 
eundem  missum  quae  nos  primo  anno  acies  hostium  vidimus!  Quantis 
prudentia*  ducis  opportunitatibus  furentis  eorum  viris  universas  evasimus 
partibus!  Quanto  cum  temperamento  simul  utilitatis  res  auctoritatc  im- 
peratoris agi  vidimus!" 

Bellorum  quae  sub  Augusti  imperio  exarserunt  uno  Germanico  ex- 
cepto  nullum  gravius  Romanoque  nomini  periculosius  fuit,  quam  Pannoni- 
cum  Delmaticumque  alterum. 

Quod  anno  a.  u.  DCCLIX  M.  Aemilio  Lepido  C.  Atejo  Capitone 
coss.  a  duobus  Batonibus  ac  Pinnete,  ducibus  motuin,  cum  hostes  ducenta 
fere  milia  peditum  armis  habilium  et  Romana  disciplina  exercitatorum 
collegissent,  tantum  Romanis  timorem  injecit,  ut  „stabilem  quoque  illuni 
et  formatimi  tantorum  bellorum  experientia  Caesaris  Augusti  animum 
quateret  ac  terreret." 

Sed  res  prospere  evenit,  Tiberius  enim,  cui  stimma  belli  tradita 
fuerat,  tribus  annis  post,  ut  assolebat,  conditionibus  magis  quam  proeliis 
id  ita  composuit  ut  „omnis  Pannonia  pacem  peteret  et  ferox  illa  tot 
milium  Juventus  paulo   ante  servitutem  minata  Italiae  apud  flumen  no- 

mine  Bathinum  arma  conferret  et  ducum  alter  caperetur,  alter  se  ipse 
dederet." 

Illam  igitur  Tiberii  prudentiam,  qua  is  auctoritate  sua  potius  et 
prudentia.  quam  cruentis  victoriis  rem  egerit,  scriptor  hoc  quoque  loco 
pieno  ore  praedicat,  cujus  sententia  ut  per  se  manifesta  est,  ita  codicis 
Murbacensis  scriptura  mirum  quantum  deturpata  est.  Ac  primum  quidem 
hoc  monendura  est,  Halmium  in  eo  errasse,  quod  Amerbachio  nimium 
tribuens  qui  prò  ..missus"  „missuni"  habet,  ..missus  sum"  conjecit.  Etsi 
enini  liane  corruptelam,  qua  librarius  .,ob  similitudinem  litterarum  ab 
altero  ad  alterimi  vocabulum  abreptus  ex  duobus  unum  fecerit"  in  codice 
Murbacensi  saepius  inveniri  Halmius  praeclare  monuit1)  et  aliis  locis 
egregie  demonstravit,  hic  tamen  facere  non  possum,  quin  Haasio  assentiar, 
qui  Ephemm.  litt.  Hall.  a.  1837  p.  218  probante  Kritzio  ita  disputati 
„Ferner  mochte  idi  die  erwàhnte  Bemerkung  des  Herrn  H.  auch  nicht 
auf  die  Stelle  II,  111,  3  ausdehnen,  wo  er  missum  in  missus  sum  ver- 
wandelt;  durch  Aufhebung  der  Participialconstruction  nàmlich  reiht  sich 
der  folgende  Satz  gar  zu  schroff  an  ;  daher  mochte  ich  lieber  missus  bei- 
behalten;  dass  an  diesem  Singular  kein  Anstoss  zu  nelimen  ist,  da 
Vellejus  nachher  auf  den  Plural  iibergeht,  bedarf  dodi  wohl  keines 
Beweises." 

Verbis  quae  statini  sequuntur:  .,Quantis  prudentia  ducis  opportuni- 
tatibus  furentis  eorum  viris  universas  evasimus  partibus,"  cum  non  ornili 
offensione  carere  viri  clocti  bene  perspectum  haberent,  variis  conjecturis 
succurrerunt.  Quibus  jam  a  Kritzio  collectis  cum  loci  sententia  plana  sit, 
denuo  enumerandis  retractandisque  supersedeo  et  partim  ex  ea  quam 
Piuhnkenius  protulit,  partim  ex  Laurentii  Loc.  Veli.  p.  146  partim  ex 
Censoris  in  Biblioth.  philol.  Voi.  I  p.  42  hoc  scribendum  propono:  ..Quantis 
prudentia  ducis  opportunitatibus  usi  furentis  eorum  viris  universis  elusi- 
mus  partibus!" 

Jam  sequuntur  haec:  ..Quanto  cum  temperamento  simili  utilitatis 
res  auctoritate  imperatoris  agi  vidimus." 

Quae  duobus  vitiis  laborant  ;  et  prius  quidem  viri  docti  ita  corrigere 
studebant,  ut  cum  „siniul-  particulam  non  habere  viderent,  quo  pertineret, 
voci  ..utilitatis"  aliam  et  eodem  quidem  casu  positam  opponerent:  poste- 
rius    vero,    positum  illud    in  languida   vocimi    ..utilitas    et    auctoritas- 


1)  Emendationum  Vellejanarum  quae  Monachii  prodierunt  a.  1836  p.  3  —  4. 


oppositione  pauci  inteliexerunt,  correxit  nullus.  Haec  enim  aliis  locis 
licet  aptissima  sit,  velut  : 

II,  127,  2:  —  ..interestque  reipublicae,  quod  usu  necessarium  digni- 
tate  eminere  utilitatemque  auctoritate  muniri,"  ubi  scriptor  eos,  qui  rei- 
publicae praefuerint,  semper  magnis  adjutoribus  usos  esse  planimi  reddit, 
quibus  eis,  quae  utilia  et  salutaiia.  esse  duxérint  persequendis  major 
auctoritas  accederet,  hic  tamen  molesta,  ne  dicam  inepta  est.  An  hercle 
tot  itinera  periculosa,  tot  labores,  tot  proelia,  tot  insidias,  omnino  tantam 
illam  seditionem  extinetam,  qua  ex  longa  temporum  memoria  nulla  terri- 
bilior  fuit,  ..res  utilitatis"  vel  ..utiles"  tantum  a  scriptore  dici  potuisse 
putas?  Inuno  vero  multo  gravior  ac  fortior  oppositio  requiritur,  quae  cum 
nulla  conjectura  adhuc  expressa  sit,  omnia  conamina  adirne  prolata  nihil 
ad  veram  sententiam  efficiendam  profecerunt.     Sunt  enim  haec: 

Ruhnkenii:  ad  Rtttil.  Lup.  I,  13:  ..Quanto  cum  temperamento 
simul  civilitatis  et  aitctoritatis  imperatoris  agi  vidimus  !" 

Heinsii:  Quanto  —   virtutis  simili  et  utilitatis   res   auctoritate  — 

Eldikii  apud  Wyttenbachium  Bibl.  crit.  Voi.  I.  Pars  IV  p.  61:  — 
simplicitatis  res  auctoritate  — 

Kraus ii  lociim  prò  lacunoso  habentis:  „Quairto  cum  tempera- 
mento.... simul  utilitatis  res  auctoritate  — 

CI  udii:  —  virtutis  et  utilitatis  res  auctoritate   — 

Grune ri:  —  simul  utilitatis  et  auctoritatis  — 

Moebii  apud  Cludium  Corrigend.  et  Addend.  p.  251:  —  simul 
animi  et  utrlitatis'  res  auctoritate  — 

Halmii   Emendd.  Veli.  p.  20:  --  simul  lenitatis  res  auctoritate  — 

La ure n ti i:  —  simul  utilitatis  reipublicae  res  et  auctoritatis  — 

Kritzii:  —simul  utilitatis  reipublicae  et  auctoritatis  imperatoris  — 

Moni m seni  apud  Haasium:  —  summae  utilitatis  res  auctoritate 
imperatoris  — 

Kug.  W  il  li  e  Imi:  1.  1.  p.  49:  —  simul  dignitatis  et  utilitatis  res 
auctoritate  — 

Quae  ita  refutare,  ut  quibus  vitiis  singulae  laborent,  cum  omnia 
a  recta  sententia  procul  abessc  viderimus,  haud  opus  est. 

Quam  ut  eruamus  longe  aliam  viam  ineundam  esse  puto  in  quam 
utpote  simplicissimam  nullum  adhuc  incidisse  valde  mirandum  est.  In 
vocum  igitur:  „simul  utilitatis"  apicibus  adjectivum  aliquod  latere,  quo 
quam  graves  res  sola  auctoritate  sua  Tiberina  egerit,  significetur  et  totum 

locum  sic  scribendum  esse  puto: 

„ Quanto  cum  temperamento  tumultuosissimas  res  auctoritate  impe- 
ratoris  agi  vidimus  !" 

Jam  ad  id  corruptelarum  genus  transeundum  est,  quo  singula  voca- 
bula  interciderunt,  nam  de  majoribus  lacunis  non  ago.  Quod  in  codice 
Murbacensi  haud  rarum  fuisse  ex  eis  locis  apparet  quae  Kritzius  collegit 
Proli,  p.  109  -  10.     Quales  sunt: 

II,  86,   2:    „ex   qua  lenitate   ducis  colligi  potuit,    quem   aut  initio 
triumviratus  aut  in  campis  Philippicis  si  sic  licuisset,  victoriae 
suae  facturus  fuerit:"  ubi  cum  omnium  fere   editorum  assensu 
Rhenanus  vocabulum  „modum"  post  „fuerit"  excidisse  conjecit. 
ibid:  „At  Sosium  L.  Arunti  —  fides,   mox    diu  clementia    luctatus 
sua  Caesar  servavit  incolumem"  ubi  bene  Lipsius  „cum  clementia"  scripsit. 
II,  87,  3:   „Ultimus  autem  ex  interfectoribus   Caesaris   Parmensis 
Cassius    morte  poenas  dedit,   ut  dederat   Trebonius"   ubi  cer- 
tissima emendatione  Aldus  Nepos  scripsit:   „ut  dederat  primus 
Trebonius." 
II,  90,  2:  „in  quas  provincias,  cum  —  primo  anno  secundi  Punici 
exercitus  missi  essent"    ubi  vocabulum  „bellumw'  ante  „Punici" 
in  contextum  inserendum  esse  Heinsius  bene  vidit. 
De  hoc  lacunarum  genere  Hauptius  quoque  pauca  dixit  1.  1.  p.  192. 
Qui  quamquam  jure  suo  hoc  cavendum  esse  monuit,   ne  quis  in  emen- 
dando Vellejo  nimio  earum  studio  sese  abripi  sineret,   non  tamen  tempe- 
rare   mini  potui,    quin   tribus  Velici  locis,    quibus  aliquid    deesse  mihi 
videretur  inserendis  vocabulis  mederi  studerem.     Quorum  primus  est: 

I,  9,  5. 

„Ita  Paullus  maximum  nobilissimumque  regem  in  triumpho  duxit. 
Quo  anno  et  Octavi  praetoris  navalis  et  Anici  regem  Illyriorum  Gentium 
ante  currum  agentium  triumphi  fuere  celebres." 

Praeter  Gelenium,  qui  codicis  ineptam  lectionem  „ agentium"  bene 
in  ,.agentis"  mutavit,  quod  necessarium  esse  Livii  loco  docemur  XLV, 
43,  6:  „Ante  currum  (i.  e.  Anici)  ducti  Gentius  rex  cum  conjuge  et  liberis" 
nemo  hunc  locum  in  suspicionem  vocavit,  nisi  Norb.  Alsters  1.  1.  p.  15  — 
17,  sed  usus  ille  ratiocinatione  prorsus  inani.  Cum  enim,  id  quod  conce - 
dendum   est,  Romani   nunquain  praetores  navales  habuerint  et  Octavius 

jam  in  eis  quae  proxime  antecedunt  praetor  nominatus  sit,  hanc  voceiri 
non  ad  Octavium  sed  ad  Antistium  pertinere  collegit,  quem  unacum  ilio 
eundem  magistratum  gessisse  Liv.  Epit.  XLIV,  Fior.  II,  13,  Zonaras  IX, 
24  memoriae  tradiderint  et  totum  locum  sic  legendum  esse  censet: 
..Quo  anno  et  Octavi  navalis  et  Anici  praetoris  regem  Illyriorum  Gentium 
ante  cumini  agentis  triumphi  fuere  celebres."  Conjectura  scilicet  egregia! 
Quasi  Vellejo,  quem  saepissime  in  eadem  enunciatione  vel  in  duarum 
continio  idem  vocabulum  reperisse  Kritzius  multis  exemplis  demonstravit 
Proli,  p.  67  -  70  haec  tantum  bis  ponere  non  licuerit! 

Paullo  graviorem  autem  offensionem  id  movet,  quod  infra  non 
adjectivum  aliquod  sequitur,  quod  „navalis;*  voci  respondeat.  Quam 
constructionem  quidem  cum  apnd  omncs  scriptores,  tum  maxime  apud  eos 
usitatam  esse,  qui  negligentius  scribant  et  per  se  ferri  posse  ut  Alstersio 
libenter  concedo,  ita  hoc  loco  ferri  posse  nego.  Nam  etiam  atque  etiam 
totam  enunciationem  perlegenti  mihi  ad  rectam  sententiam  efficiendam 
adjectivum  illud  tam  necessarium  visum  est,  ut  omnem  de  addendo  eo 
dubitationem  missam  facerem  et  totum  locum  sic  scriberein:  „Quo  anno 
et  Octavi  praetoris  navalis  et  Anici  regem  Illyriorum  Gentium  ante  cumini 
agentis  terrestris  triumphi  fuere  celebres." 

Quae  conjectura  eis  non  refutatur,  quae  Alstersius  monet  1.  1.  cum 
ex  Appian.  de  rei.  Illyr.  e.  IX  p.  72  (ed.  Schweigh.)  ubi  haec  sunt:  'Avixiog 
àè  '  Peonia  ttov  GToarrjyòg  lèf.ipovg  re  toc  VevOioc  Tivàg  ZLÌev  èm/tfóvaaQ 
%cà  xarà  yrjv  auio>  oivei'èyOeìg  Exodrei  tì]v  ficc/tjv  iteti  Givéxletoév  sg  ti 
ycoQLOv  navalem  quoque  triumphum  ab  Anicio  reportatum  esse  conjicit.  Nam 
propter  nonnullas  tantum  naves  captas  mersasve  Romanos  nulli  duci 
triumphum  decrevisse  constati  si  vero  ad  litterarum  similitudinem  respe- 
xeris,  eo  valde  commendatur,  quod  cuin  syllaba  „ter;'  teste  Wattenbachio 
1.  1.  p.  28  sola  „tu  littera  cum  superscripta  lineola  expressa  sit  voca- 
bulum «terrestris4*  ita  scriptum  erat  „trestris,"  quod  cum  eisdem  fere 
apicibus  constet  atque  vocis  «agentis"  syllaba  ultima  „tis"  et  vocis 
„triumphi"  prima  syllaba  „tri"  facile  a  librario  omitti  potuit. 

Alter  locus  est: 

II,  26,  3. 

„Non  perdat  nobilissimi  facti  gloriam  Calpurnia  Bestiae  filia,  uxor 
Autisti,  quae  jugulato,  ut  praediximus  viro  gladio  se  ipsam  transfixit. 
Quantum  huj us  gloriae  famaeque  accessit!  Nunc  virtute  eminet,  patria  latet!*k 

l>um  Sulla  qui  confecto  bello  Mithridatico  anno  a.  u.  JDCLXXl 
in  Italiani  reversus  erat  per  duos  annos  Marianos  exercitus  multis  gra- 
vibusque  proeliis  funderet  ac  fugaret,  adversarii  ejus  utpote  qui  de  salute 
desperavissent,  Romae  in  omnes  quos  partibus  ejus  favere  putarent  summa 
crudelitate  saeviebant.  In  quibus  cum  alios  tum  Antistium  aedilicium 
fuisse  Vellejas  narrat,  qui  Damasippi  praetoris  jussu  in  curia  Hostilia 
trucie!  atus  fuerit.  De  cujus  morte  Calp  arnia  uxor  certi  or  facta,  cum 
gladio  se  ipsa  interemisset,  Vellejus  temporis  sui  morem  secutus  virtutem 
ejus  quam  maxime  praedicandam  esse  dixit. 

Quamquam  igitur  de  hujus  loci  universa  scntentia  dubium  esse  non 
potest,  attamen,  ut  praestantiorem  Amerbacbii  lectionem  qui  prò  „se 
ipsam"  praebet  „se  ipsa"  id  quod  Kritzius  non  solum  latino  Vellejanoque  lo- 
quendi  usui,  sed  etiam  sententiae  unice  convenire  ostendit,  verbo  tantum  com- 
memorem,  toto  enunciato  „]STunc  virtute  eminet  patria  latet"  quid  scriptor 
elicere  voluerit,  tam  difficile  ad  conjiciendum  nedum  ad  dijudicandum  est, 
ut  de  emendandis  bis  verbis  band  pauci  velut  Ruhnkenius,  Jacobsius, 
Krausius,  Haasius  prorsus  desperarent.  Ille  enim  ,,facilius  est  ,inquit' 
aliorum  de  boc  loco  conjecturas  convellere,  quam  quid  Vellejus  scripserit, 
ingenio  reperire.  Mini  quidem  nil,  quod  satis  placeat,  in  mentem  venit." 

Jacobsius  vero  in  versionis  Germanicae  p.  90  haec  verba  omisit  et 
Haasius  Krausiusque  aut  post  „eminet"  et  „latet-'  aut  post  „virtute"  et 
„patria"  lacunarum  signa  ascribere  satis  babuerunt. 

Si  vero  in  conjecturarum  iiigentem  numerum  accuratius  inquisiveris, 
duplicem  interpretandi  rationem  viros  doctos  amplexos  esse  facile  animad- 
verteris.  Priores  enim  interpretes  ad  unum  omnes  boc  enunciatimi  de 
Calpurnia  dictum  esse  volunt  cujus  virtutem  Vellejus  Calpurnii  Bestiae 
patris  ignominiae  opposuerit,  quippe  quem  in  verbis  quae  antecesserint, 
non  sine  causa  commemoraverit.  Hunc  enim  ut  inter  omnes  constet,  in 
bello  Jugurthino  anno  a.  u.  DCXLIII  regis  pecunia  corruptum  pacem  ei 
Romano  nomini  iìagitiosam  senatus  injussu  concessisse  eamque  ob  causam 
anno  DCXLIV  in  exsilium  missum  esse.  Quod  factum  etiamsi  a  Vellejo 
neque  hoc  neque  in  ejusdem  libri  capite  XI  commemoratimi  sit,  ubi  de 
bello  Jugurthino  egerit,  ita  tamen  inter  omnes  notum  fuisse,  ut  quid 
scriptor  in  mente  haberet,  unus  quisque  aequalium  statini  intelligeret. 

Illam  igitur  sententiam,  qua  propter  filiae  publicum  favorem,  quem 
gloriosa  morte  sibi  pepererit  ignominiosum  patris  facinus  oblivioni  tra- 
ditimi sit  vel  similem  hae  conjecturae  praebent: 

IP  onta  ni:  Anali.  I,  3.  Quantum  luijus  accessit!  Nunc  virtute  eminet 

per  patriain  late. 
Cortii:  in  Annal.  Ernd.  Lips.  a.  1721  p.  118.    Quanta  tum  hujus 

gloria  fainaque  !  Àt  nunc  virtus  foeminae  ingloria  latet. 
Gru  neri:  Quantum  —  tum  accessit!  Nunc  eminet,  patria  latet. 
Huthii:    Quaest.   crit.    p.   13:    „  Quantum   hujus    gloriae   familiae 

quoque  accessit,  nunc  virtute  feminea  pariter  latet" 
CI  udii:  Quantum  accessit  !  Nane  eminet,  patria  latet. 
Herelii:  Adnott.  critt.  quae  Krausii  editioni  majori  adjectae  sunt 

p.  ò63:    Quantum  —  famaeque    cessit,    nunc   feininae 

pater  latens: 
Acid  a  Hi:   Quantum — accessit!  Sua  virtute  eminet,  patria  latet. 
He  in  sii:  Quanta  hujus  gloriae  famaeque  accessio!   Nunc  sua  (vel 

„siia  et  viri")  virtute  eminet  patria  latet. 
Burinanni:    Quantum  —  accessit!    Nunc    virtute    eminet    patre 

latente. 
S  eh  effe  ri:    Mise.   Obss.   Vili,  p.  437:    Quantum  —  accessit  tum 

virtuti,  minuit  patria  labes. 
Censori s  in  Bibl.  Gemi.  univ.   Berol.  Voi.  XLVIII  p.  437:    ..Sua 

(vel  „nunc  sua")  virtute  eminet  patria  latet." 
Lux  do  r  pini   in  Jahn.  Nov.   Ann.  Suppl.    I,  2  p.   168:  Quantum 

tuiri  —  accessit  nunc  virtute!  Eminet,  patria  latet. 
Hai  mi  i:   Annal.   crit.  Berol.  a.  1836  T.  I.  p.  332:    Qui   cum  janl 

Orellius  recto  monuisset  «patria"  prò  „paterna"  dictum 

Vellejanae    consuetudini    repugnare    id    quod   bis    ex- 

emplis  demonstrari  potesti   I,  10,  3:  paterna  majestas; 

I,  12,  3:  paternis  virtutibus  similliinus  II,  77,  1:  paterna 

domus  I,  6,  5:  paternum  genus;  II,  119,  3:    paternum 

exemplum;    sed   ubi   de  patria  agitur:  I,  4,  2:  „patrii 

ritus    custodia"    scripsit:    „ Quantum  —  accessit.    Sua 

nunc  virtute  eminet,  patria  latet." 
Eug.  Wilhelmus:  conjecit  1.  1.  p.  20—21:  Quantum  —  accessit 

Nunc  virtute  eminet,  paterna  latent. 
Quib us  adjicere  liceat  conjecturam  a  me  ipso  factam,  quam  etiamsi 
nunc  improbo,  bis  tamen  omnibus,  quas  dixi,  propter  sententiae  facilitatem 
praefero:  ..Quo  quantum  buie  gloriae  famaeque  accessit!  Nam  sua  virtute 
minuit  patria  labem." 

Contraria  sententia  est  eorum,  qui  Orellium  sediti  haec  verba  non 
de  Calpurnia  sed  de  Antistio  dieta  esse  putant,  quia,  Calpurnia  uxor 
ejus  nisi  tam  fortiter  mortem  sibi  conscivisset  „non  magis  illustris  fuisset 
quam  quaevis  alia  matrona  Romana  historicis  non  memorata"  Antistius 
autem  utpote  aedilicius  aliquam  gloriam  famamque  utique  habuerit. 

Sed  quamquam  omnino  cum  Orellio  facio,  vereor  tamen  ne  haec 
argutius  quam  verius  disputata  sint.  Primo  enim  Antistio  quoque, 
homini  ceteroquin  ignoto  nulla  alia  de  causa  nisi  quia  aedilis  fuerit, 
gloriam  famamque  attribuì  posse  nego.  Deinde  tota  haec  Orellii  ratio- 
cinatio  concidit  si  quis,  id  quod  ipse  facio,  „huic"  prò  ,,hujus"  conjecerit. 

Quae  cum  ita  sint,  aliae  causae  circumspiciendae  sunt,  quibus  illorum 
conjecturas  refutemus.  Et  prior  quidem  ni  fallor  in  hoc  posita  est,  quod 
cum  pronomen  „hic"  semper  ad  eas  personas  referendum  sit,  quae  proxime 
antecesserunt,  verba  „ Quantum  hujus  gloriae  famaeque  accessit"  et  quae 
sequuntur  ad  Antistium  pertinenti  altera  autem  eaque  gravior  cernitur 
in  hujus  loci  sententia.  Cum  enim  jam  eis  quae  antecedunt  debitam 
Calpurniae  laudem  scriptor  habuerit,  non  solum  intellectu  difficillimum 
esset,  cur  eadem  sententia  repetatur,  sed  etiam  tota  oratio  tam  mirifice 
langueret,  ut  Vellejum  ita  locutum  esse  negem.  Sed  contra  res  se  habet, 
si  haec  de  Antistio  et  ita  quidem  dieta  accipimus,  ut  uxoris  nobili  leto 
mariti  quoque  virtutem  conspicuam  factam  esse  statuamus. 

Orellius  igitur  hanc  conjecturam  exhibet:  „Quo  quantum  hujus 
gloriae  famaeque  accessit.     Aliena  nunc  virtute  eminet,  propria  latet." 

Laurentius  quocum  Kritzius  facit,  scribi  jubet:  Quantum  hujus  — 
accessit!  Nunc  virtute  feminae  eminet,  propria  latet. 

Mommsenius  apud  Haasium  Praef.  ed.  II,  p.  IX  hoc  praebet:  „In 
quantum  hujus  gloriae  famaeque  accessit,  nunc  vir  ille  eminet,  prae- 
terea  latet." 

Sed  tantum  abest,  ut  sententia  illa  Vellejo  dignissima,  quam  supra 
significavi,  his  effecta  sit,  ut  eam  magis  perversam  esse  cum  Hauptio 
putem  1.  1.  p.  198. 

Nam  si  in  Orellii,  Laurentii,  Mommseni  scripturas  accuratius  inqui- 
siveris  Antistium  detrectatum  potius  quam  laudatum  esse  animadverteris. 
Quare  unus  Hauptius  hujus  loci  indolem  perspexit  et  rectam  sententiam 
assecutus  est  1.  1.  p.  199  hac  scriptura:  „ Quantum  hujus  gloriae  famaeque 
accessit!  Nunc  virtute  feminae  propria  patet!" 

Quam  conjecturam  etsi  omuino  probo,  in  singulis  tamen  verbis  ita 
muto,  ut  primum,  quo  aptius  tota  haec  enunciatio  cum  ea  quae  proxime 
antecedat,  cohaereat,  „Quo  quantum"  cum  Orellio  scribam,  deinde  cum 
ne  Antistium  quidem  gloriam  famamque  habuisse  supra  monuerim  prò 
„bujus"  legam  „buic,"  denique  prò  ..virtute  feminae"  uxoris  vocabulo 
inserto  scribam  ..uxoris  virtute  animi"  et  totum  locum  sic  corrigani: 
..Quo  quantum  huic  gloriae  famaeque  accessit!  Nunc  uxoris  virtute  animi 
propria  patet!" 

Nam  in  hac  una  re  ab  Hauptio  dissentio,  quod  multo  gravius  docu- 
inentum,  quo  Antistii  virtus  illustretur  in  eo  cerni  puto,  quod  non  solum 
omnino  femina  aliqua  superstes  ejus  esse  noluit,  sed  quod  haec  femina 
uxor  ejus  erat. 

II,  29,  5. 

..Fuit  hic  (i.  e.  Pompejus)  genitus  matre  Lucilia,  stirpis  senatoriae, 
forma  excellens,  non  ea,  qua  flos  commendatur  aetatis,  sed  ex  dignitate 
constantiaque  in  illam  conveniens  amplitudinem  fortunamque  ejus  ad 
ultimimi  vitae  comitata  est  diem.u 

Sic  praeter  levem  editionis  principis  discrcpantiam,  quae  „ultimam" 
habet,  haec  apud  Rhenanum  Burerium  Amerbachiuinque  leguntur.  Sed 
quis  est,  quin  liane  lectionem  plus  uno  nomine  corruptam  esse  statini 
concedat?  Primum  enim  verbis  „forma  fuit  excellens,  non  ea  qua  flos 
commendatur  aetatis"  enunciatimi  aliquod  requiri  manifestum  est,  quod 
his  opponatur;  deinde  post  „ dignitate  conàtatitiaqùe"  pronomen  relativum 
..quae"  excidit;  tum  pronomen  ejus  post  vocem  amplitudinem  collocatimi 
loco  tam  molestimi  est,  ut  ferri  nequeat;  denique  comitandi  verbum  non 
habet,  quo  referatur. 

Quae  vitia  fere  omnia  sagaciter,  ut  solitus  est,  Lipsius  sustulit; 
nam  ceterorum  conjecturas  utpote  inanes  et  jam  a  Kritzio  collectas  hic 
retractare  non  opus  est  et  ne  novissimi  quidem  competitores  palmae 
nobilis  Bernaysius  et  Mommsenius  quicquam  profecerunt.  Ille  enim  apud 
llaasium  Praef.  ed.  II,  p.  IX  conjecit  ..sed  ex  dignitate  constans  atque 
in  illam  conveniens  amplitudinem  fortunae,  quae  eum  — "  hic  autem  sic 
scripsit:  „scd  ex  dignitate;  constantia  ea  quae  in  illam  conveniens  ampli- 
tudinem fortunam  ejus  ad  ultimum  comitata  est  diem:"  quae  prae 
Lipsiana    conjectura  misere  languore  vel    per   transennali!   videre   licet: 

scribit  cnim  hic:  „Fuit  Ine  forma  excellens  non  ea,  qua  tìos  commendatur 
aetatis,  sed  ex  dignitate  constanti,  quae  in  illam  conveniens  amplitudincm 
fortunamque  eum  ad  ultimum  vitae  Gomitata  est  diem." 

Sed  sic  quoque  vitiosi  quid  restai    Etsi  enim  Kritzius  pronomen 

„ejus,"    quod    post    vocem     „amplitudinem'-    legebatur    supervacuaneum 

•  dicit,  non  tamen  id  oinissum  aegre  ferre   non   possum,    utpote  non    ad 

sententiam  ipsam   quiclem,    sed   ad    orationis    perspicuitatem    servandam 

aptissimum. 

Quam  ob  causam  id  Inter  voces  ..conveniens-  et  ...amplitudinenv 
inserere  non  dubito;  nam  propter  apicum  similitudinem,  quae  inter  vocis 
„conveniens-  syllabam  ultimam  et  pronomen  ..ejus"  intercedit,  id  facillimc 
excidere  potuisse  nemo  non  videi 


Tertium  vitiorum  genus  est  glossematum,  quo  rarius  quidem,  quam 
vocabulorum  depravationibus  et  lacunis  Velici  libros  inquinatos  esse 
concedo;  sed  nonnullos  locos  hac  ratione  corruptelam  traxisse  ex  his 
exemplis  colligere  licet,  quorum  numerus  facile  augeri  potest: 

II,  10,  1.  .,At  nunc,  si  quis  tanti  habitet,  vix  ut  senator  agnos- 
citur;  adeo  mature  a  rectis  in  vitia,  a  vitiis  in  prava,  a  pravis  in  prae- 
cipitia  pervenitur."  Ibi  primus  Rulmkenius.  vidit  assentientibus  Wytten- 
bachio  in  Bibl.  crit.  Voi.  I,  4,  p.  56,  Censore  in  Bibl.  Germ.  univ.  Voi. 
XLVIII  p.  534,  Haasio  in  Ephemm.  litt.  Hall.  a.  1836  No.  56  p.  442, 
Kritzio  in  Zimmcrmanni  Annal.  studd.  antiq.  a.  1837  No.  15.  p.  131 
verba  „in  vitia  a  vitiis"  glossema  esse  sequentium,  id  quod  ut  Haasius 
recte  judicat,  Amerbachii  lectione  verisimillimum  fit,  quae  est;  ,.in 
vitia  vitiis." 

IL  27,  6:  Felicitatem  diei  quo  Samnitium  Telesinique  pulsus  est 
exercitus,  Sulla  perpetua  ludoruin  Circensium  honoravit  memoria  qui  sub 
ejus  nomine  Sullanae  Victoriae  celebrantur?  Ubi,  cura  ludos  illos  .,Victoriaeu 
non  ..Sullanae  Victoriae^  nominatos  esse  ex  Cic.  in  Verr.  Act.  I.  10,  31 
et  ex  vetere  calendario  apud  Orellium  Inscrr.  Lat.  Voi.  II,  p.  400  appareat* 
bene  Kritzius  vocem  „Sullanaeu  tamquam  manifestimi   glossema  ejecit. J) 


1  )  De  aliis  locis  eodem  modo  corruptis  egerunt  Rice.  Fraukius  Philol.  T.  XI. 
Mari  Hertzius:  Mtis.  Rhenan.  a.  1843  p.  477.  Frid.  Haasius  Ephemm.  litt.  Hall, 
a.  1836  p.  442. 

Simili  autem  modo  duos  alios  Vellei  locos  corruptos  esse  statucrim 
quorum  prior  est: 

I,  16,  3. 

Rebus  populi  Romani  usquc  ad  Carthaginem  delotam  gcstis  libro 
priore  narratis  scriptor,  antequam  posteriorem  incipiat,  capitibus  quarto 
et  quinto  decimo  quae  quoque  tempore  post  Romani  a  Gallis  captarci 
jussu  senatus  coloniae  deductae  fuerint,  refert;  ultimis  autem  tribus  capi- 
tibus ad  reni,  quae  per  se  quidem  magni  momenti,  sed  hoc  loco  «rroog- 
ótóvvGog  est,  tractandam  transiti  quaerit  enim,  qui  factum  sit,  ut  ,.emi- 
ncntissima  cujusque  professionis  ingenia"  velut  poetae,  rerum  scriptores, 
oratores,  pliilosophi,  alii  quamvis  et  indole  et  operibus  discreparent,  sem- 
per  tamen  eodem  fere  tempore  tìorerent. 

Qua  in  re  a  tragicis  Graecorum  poetis  ad  comicos  transit  bis  verbis: 

..Una  ncque  multorum  annorum  .spatio  divis  a  aetas  per  divini 
spiritus  viros  Aeschylum,  Sophoclem,  Euripidem  illustravit  tra- 
goediam,  una  priscam  illam  et  veterem  sub  Gratino,  Aristo- 
phane  et  Eupolide  comoediam  ;  ac  novani  coinicam  Menandrus 
aequalesque  ejus  aetatis  magis  quam  operis  Philemo  ac  Diphilus 
et  in  venere  ncque  imitanda  reliquere.1* 

In  quibus  cimi  vocem  ..comicanr  stare  non  posse  viri  docti  fere 
omnes  persuasimi  habcrent,  Acidalius,  quein  Lipsius,  Ruhnkenius,  Haasius- 
quc  sccuti  sunt,  probante  olirci  Kritzio  in  Annali,  stridei,  antiq.  a.  4837 
p.  98  ejecit  cani,  alii  autem  corrigere  studebant. 

In  quibus  Ile  in  si  us,  quelli  Krausius  sequitur  conjecit  ..nova 
comica-  i.  e.  opera,  voi  carmina;  quod  quamquam  Krausius  esemplò  ex 
Plinio  petite  tueri  conatur,  quod  est  Ep.  Ili,  1,  7:  ..scribit  enim  et 
quidem  utraque  lingua  lyrica,  quae  non  leetorem  et  lyram  poscunt  (i.  e. 
debere  recitari  concedant);  prorsus  rcjiciendum  est.  Nani  ut  de  misera 
ejusdem  notionis  quae  in  vocibus  ..comoedia"  et  „comica"  inest,  uno 
tantum  vocabulo  interposito,  repetitionc  taceam,  scriptor  non  de  novis 
operibus  vel  carminibus  tantum,  sed  cumino  de  nova  arte  comica  vel 
genere  agit.  Ob  eandem  causarci  Orellii  quoque  conjectura  cadit  ..uova 
mimica-  praebentis. 

Grunerus  scripsit  „novam  comoediam,"  quod  Kritzius  in  editionis 
contextum  reccpit.  Sed  (piani  molesta  est  haec  vocis  .,comoediau  repe- 
titio.    Qui  fieri  potuit,  ut  vel  ineptissimus  librarius,  si  codex  «comoediam" 

habebat,  quod,  si  nihil  aliud,  sententiam  tamen  rectam  praebet,  „comicanr 
legeret,  quod  prorsus  ineptum  est? 

Ciudi us  insano  aestu  ablatus  quatuor  conjecturas  proposuit,  quae 
omnes  ita  a  fide  externa  et  interna  recedimi,  ut  quae  pessima  sit,  dijudi- 
care  nequeas.  Scribit  enim  aut:  „novam  comem  magis"  aut  „novam 
comem  et  catamu  aut  „novam  comitate  catara-  aut  „novam  Gomitate 
conditami 

Omnium  autem  infelicissime  in  hac  voce  corrigenda  versatus  est 
Mar  timi  s  1.  1.  p.  9  —  10,  qui  praebet  ..novam  tornicene  i.  e.  filimi 
orationis.  Nam  pràeterquam  quod  vox  „tomix"  (vel  thomix,  thomex, 
tomex  cf.  Fest.  ed.  Mueller  p.  356)  per  se  rarior  est,  translata  autem 
sìgnificatione  nusquam  invenitur,  Vellejum  de  sermone  tantum  novae 
comoediae  cogitavisse  vix  credibile  est. 

Aliam-Kochius  1.  1.  p.  7  —  8  corruptelae  hujus  sanandae  rationem 
secutus  est;  post  novam  enim  vocem  ,,vim-  cxcidisse  putat;  sed  quid  sit 
„invenire  vim  comicani"  non  liquet;  nam  ne  hoc  quidem  probari  potcst 
locutionem  quae  est  „vis  comica"  apud  Uomanos  usitatam  fuisse,  cimi 
Caesaris  illi  de  Terentio  versus,  quos  Kochius  affert,  id  quod  et  ipsi 
notimi  fuit,  in  Suetonii  vita  Terentii  sic  legantur: 

lenibus    atque    utinam   scriptis    adjuncta    foret    vis, 
comica  ut  aequato   virtus   polleret   honore 
cura  Graecis   neque  in  hac  despectus  parte  jaceres 
ubi  .vcrain  interpunctionera  a  Bentlejo  Wolfioque  restitutam  veterc  Donati 
codice  Parisino   quoque   servatam  esse   lìitschelius   monuit  in  Comraent. 
in  Vitam   Terentii  quae   apud  Reiferscheidum  est  in  Suetoni  Tranquilli 
reliquiis  p.  526. 

Equidem  vocem  „comicam,i  a  librario  explicationis  causa  super- 
scriptam  mox  in  contextum  irrepsisse  et  vocem  „artem"  loco  deturbasse 
putaverim,  sed  ne  liane  conjecturam  omnibus  numeris  perfectam  habeam, 
id  me  movet,  quod  in  Acidalii  scriptura  paulo  clarius  prisca  illa  et  vetus 
comoedia  et  nova  sibi  respondent  et  quod  haec  a  fide  externa  eadem  fere 
ratione  atque  mea  commenclatur.  Facile  enim  fieri  potuit,  ut  prior 
librarius,  ut  vocem  „novam"  explicaret,  superscriberet  „artem  comicam" 
quae  posterior  prò  Ycllejanis  habita  in  contextum  recepit,  sed  ita,  ut 
syllabarum  „am"  in  „novam"  et  „ar"  in  „artem"  similitudine  deceptus 
vocem  „artem"  omitteret  et  ex  vetere  glossematc  ilio  nil  nisi  „comicam" 
servaret. 

Ante  voccm  ..magis*'  „non"  particulam  inscrcndam  esse  acutissime 
clocuit  Haasius  in  Ephcmm.  Litt.  Hall.  a.  183G  No.  55  p.  440.  Nani 
Vellejus  hoc  loco  non  iti  agit,  ut  de  comoediarum  a  Monandro,  Pliilcmone 
Diplriloque  compositarum  praestantia  judicium  fcrat,  scd  tota  ejtis  dispu- 
tatio  eo  nititur,  tragicos  pariter  atque  comicos  non  solimi  codoni  tempore 
floruisse,  sed  etiani  idem  poesis  genus  coluissc.  Quod  autem  Martinus 
1.  1.  clicit  ne  addita  quidem  particula  „non"  eam  sententiam  paràri  qua  e 
sit  vocimi  „et  —  et,"  errai 

Saepius  enim  locutionem  „non  roigis  quam"  ab  „et  —  et"  parti- 
cularum  usu  discerni  non  posse  ex  liis  locis  apparet,  quibus  si  opus  csset, 
multos  adjicere  possem: 

Veli.  II,  47,  5:  Milonem  reum  non  magis  invidia  facti  quam  Pompei 
damnavit  voluntas. 

Sali.  cat.  IX,  1  jus  bonuinquc  apud  eos  non  legibus  magis  quam 
natura  valebat. 

Nec  niinus  Haasii  conjectura,  in  cis  quae  sequuntur  Acidalii  placet, 
qui  .,non  imitanda"  in  ..non  imitandam"  mutavit  id  quod  et  sententia 
ipsa  et  orationis  concinnitas  requirit. 

Quod  vero  Warburtonus  ..emendandam"  et  Bunnannus  ..inimutandam" 
scripserunt,  ambo,  si  „non  imitandam"  idem  valere  recordati  esseiit  atque 
.,non  imitabilem"  hoc  negotio  commode  supersedere  poterant. 

Alter  locus  est: 

li,  11,  2. 

«Metelli  tamen  et  triumphus  i'ait  clarissimus  et  meritimi  virtutique 
cognomen  Numidici  iudictum." 

Sic  editio  princeps  Bureriusque;  Amerbachius  vero  „et  meritimi  et 
virtutique." 

Multa  fuerunt  profecto,  quae  de  corrigendis  vocib'us  ..virtutique" 
ab  Aldo  Ncpote  usque  ad  euni,  qui  novissime  lume  locum  tractavit, 
Martirìum  1.  1.  p.  o  —  6  sub  finem  Notae  quintae  decimae  ab  interpretibus 
probità  et  a  Kritzio  collecta  sunt,  sed  vix  dixeris  multum. 

Alii  enim  scripserunt  ..et  meritimi  virtute  eili  alii  „et  meritum  ei 
viitute"  alii  „èt  meritum  virtuti"  alii  ..et  meritum  ei  virtute  utique" 
alii  „emcritumque  ei  virtute"  alii  ..et  meritum  virtuti  quoque"  alii  ..et 
meritum  ex  virtute  ci-  alii  „et  meritum  ei  virtutique  debituin"  alii  similia, 

sed  omnes  pcrperam,  quippe  qui,  praeter  singula  vitia  quibus  unaquaque 
fere  conjectura  laborat  velut  pronominis  ,.ei"  molestali)  collocationcm  hoc 
commiserint,  ut  scriptoris  loquendi  usum  parimi  curarent.  Vellejus  enim 
in  locutione  quae  est  „indere  alieni  cognomen  aliquod"  si  causam  comme- 
morat,  quaquis  hoc  meruerit  nil  addit  nisi  „ex"  praepositionem  velut  I, 
11,  2:  Metellus  praetor,  cui  ex  Yirtute  Macedonici  nomen  inditum.  II, 
10,  2:  Fabio,  Paulli  nepoti  ex  Victoria  cognomen  Allobrogico  inditum; 
nusquam  antera  inveneris:  „indere  alicui  cognomen  virtute  vel  ex  virtute 
meritimi"  et  recte  quidem,  cura  sic  molestissima  evaderet  tautologia, 
quam  vocant. 

Ergone  hoc  loco  voce  ..meritimi"  ejecta  sciibendum  putas:  et  ex 
virtute  ei  cognomen  Numidici  inditum?  Minime!  Nam  sic  intelligi  non 
possefe,  quomodo  illud  ..meritunr  ortum  esset.  Immo  vero  «ineritimi" 
in  codice  stetit  et  voces  „ex  virtute"  quae  in  Amerbachii  lectione  latent, 
librario  debemus,  qui  ex  locorum  similium  memoria  eas  superscripsit. 
Totus  locus  igitur  sic  legendus  est:  „Metelli  tamen  et  triumphus  fuit 
clarissimus  et  meritimi  ei  cognomen  Numidici  inditum." 

Similiter  antera  Vellejum  saepius  locutum  esse  hi  loci  clamant: 

II,     5,  1:  qui  —  aditis   quae  vix  audita   erant,   Gallaeci  cognomen 

meruit. 
II,  15,  3:  Q.   Metellus   Numidici  filius,  qui  meritum  cognomen  Pii 

consecutus  erat. 

Jam  restat,  ut  de  cluobus  Taciti  locis  agam,  quorum  prior  est: 
Annal.  XIJ,  29. 

„Per  idem  tempus  Vannius,  Suebis  a  Druso  Caesare  impositus 
pellitur  regno,  prima  imperli  actate  clarus  acceptusque  popularibus,  inox 
diuturnitate  in  superbiam  mutans  et  odio  accolarum,  simul  doincsticis 
discordiis  circumventus." 

Quae  verba  quamquam  a  nullo  adhuc  in  dubium  vocata  sunt, 
attaraen  ne  integra  habeam,  locutione  „clarus  acceptusque  popularibus" 
moveor. 

In  usum  enim  adjcctivi  ..acceptus"  inquircns  id  mihi  reperisse  visus 
siira  hoc  a  Pomanis  cum  ejus  modi  tantum  adjectivis  coiijimctum  esse 
quibus  una  tamquam  ex  eis  notio  evaderet.  velut  nostrum:  „lieb 
und  werth." 

Sic  ..carus  acceptusque"  legitur  apud  Livium  XXXV,  15:  quo  carior 
acceptiorque  omnibus  erat.  apud 

Sali.    Jug.   XII,   3  :  qui  proximus  lictor  Jugurthae  carus  acceptus- 
que ei  semper  fuerat. 
Sali.   Jug.  LXX,  2:  socium   sibi  adjunxit  Nabclalsam  —  canina 

acceptumque  popularibus  suis1). 
Sali.  Jug.  C Vili,   1:   praetcrea    Dabar  Mauro   ob  ingeni    multa 
bona  carus  acceptusque. 
Sic  ..gratus  acceptusque'4  apud:     ■ 

Cic.  Tusc.   V,  15,  45.     „Etenim   quidquid   est   quod   bonum   sit, 

id  expetendum   est:  quod  autem  expctendum  id  certe 

approbandum:    quod    vero    approbaris    id    gratum 

acceptumque  habendum." 

Ca tuli. 96, 1:  si    quicquam    mutis    gratum    acceptumve    sepukris 

accidere  a  nostro  Calve  dolore  potcs. 
Suet.  Gr.  21:  cui  cum    se  gratum    et  acceptum  in   modani   amici 

videret  — 
Nep.    Hannib.  VII,  3:  His  ex  senatus  consulto  responsum  est,  munus 

eorum  gratum  acceptumque  esse. 
PI  a  ut.  Stich.  I,   1,  49:    Nani   poi    mihi    grata    acceptaque    hujus 

est  memoria. 
Plaut.Trucul.III,  7,  5G:  Dona  accepta  et  grata  babco;  tuaque  in- 
grata quac  abste  acccpi. 
Sic  „acceptior  probatiorque"  apud: 

Macrob.   Satura.  Ili,  9  :  nostraque  vobis  loca,  tempia,  sacra,  urbs 
acceptior  i)robatiorquc  sit, 
Sed   objecerit    mihi    quispiam    apud   Salustium    quoque  legi    ..tìdus 
acceptusque  :" 

Jug.  LXX1,  3:  ..Erat    ei    Numida    quidam    negotiorum    curator 
tìdus  acceptusque." 
Qucd    quamquam   concedo  primo  obtutu  eis  quae  antea  dixi  repu- 
diare  videri,    niliii  tamen,    nisi   adjectivi  ..acceptiis"k  cimi   aliis   conjuncti 
usum    paulo   latius   patere  prpbat.     Locutio    cnini    ..tìdus    acceptusque" 
quamquam    non   earidera   sentcntiam    praebet  atquc   ..carus,    vcl  gratus 

1)  In  codicibus  quidem  „clarus"  legitur,  sed  „carus"  unico  veruni  esse  jam 
Colerus  vidit,  cujus  conjecturam  Dietschius,  Jacobus,  Jordanus,  Kritzius  jure  suo 
reerperunt. 

acceptusque"  simillimain  tamen  habet  ut  nostrum  „treu  und  werth"  pani© 
discrepai  a  formula  ..lieb  und  werth."  Hacc  autem  quantum  distct  ab 
ea,  quac  in  verbis  „clarus  acceptusque"  inest,  nemo  non  videi:  quam 
doncc  ejusdcm  vcl  similis  locutionis  exempla  afferantur  non  solimi 
a  Taciti  sed  etiaìn  a  Romano-rum  loquendi  usu  abhorrere  contendo  et 
hoc  loco  prò  ..clariis  acceptusque-  mutatione  facta  Ionissima  scribo: 
vCarus  acceptusque  popularibus."'). 

Alter  locus  est: 
Histor.  II,  4. 

.,Tres,  ut  supra  memoravimus  ipsi  Vespasiano  lcgioncs  erant  excr- 
citae  bello:  quattuor  Mncianus  obtincbat  in  pace,  sed  aemulatio  et  proximi 
exercitus  gloria  depulerat  segnitiam  quantumquc  illis  roboris  discri- 
mina et  labor,  tantum  bis  vigoris  addiderat  integra  quies  et  inexpcrti 
belli  labor. 

Cum  praeter  eos  qui  editionein  in  usuin  Delphini  paraverant  et  prò 
r.inexperti"  ..inexpcrtus"  scripscrant,  omnes  viri  docti  alterum  illud 
labor  stare  non  posse  jure  persuasum  haberent,  alii  id  ejecerunt,  alii 
corrigere  conati  sunt 

Priorum  igitur  in  numero  sunt  Lipsius,  qui  scripsit  ..et  inexpertis 
belli-  et  Nipperdejus,  qui  hoc  amplexus  «belli**  in  ..bollimi"  mutavit.  Ita 
igitur  si  scribiinus  totius  loci  sentcntia  haec  est:  Muciani  quattuor  legio- 
ncs non  solum  dum  Vespasiani  adversus  Judaeos  pugnarent  in  otio  ac 
quiete  vixisse,  sed  omnino  nullum  bellum  gessisse. 

Quac  cum  revera  Tacito  dignissima  sit,  sola  tantum  exigua  extcrnae 
iidei  probabilitate  impedior,  ne  bis  viris  astipuler. 

Han e  melius  quidem  servarunt  Rhenanus.  Orellius,  Jacobus  qui  con- 


1  )  Haec  jam  scripseram,  cum  Ludov.  Laugius,  vir  clarissimus,  Draegero  et 
Nipperdejo  testibus  liane  conjecturam  jam  a  Woelfflinio  factam  esse  me  monuit 
quorum  editiones,  cum  subseciva  tantum  opera  Tacitum  tractarem,  non  inspexeram. 
Woelfflinii  igitur  verba  haec- sunt  Philol.  XXYII  p.  128:  „In  Verlegenheit  befinden 
sich  die  Erklàrer  Annal.  XII,  20  —  und  Sali.  Jug.  70,  2  — .  Demi  an  beiden  Stellen 
ist  clarus  iiberliefert,  aber  weder  die  Beriilimtheit  des  Vannius  in  Bezieliung  zu  der 
nacliher  erwalinten  superbia  und  dem  odium  nodi  die  Ueberlieferung  bei  Sallust  in 
Einklang  mit  dem  Spracligebrauche  des  Historikers,  welcher  Jug.  12,  3i  108,  1  carus 
acceptusque  Jug.  7,  1,  acceptum  popularibus  gesagt  hat.  Dalier  haben  Kritz,  Dietscb, 
Jordan  und  Jacob  in  der  neuesten  Auflage  gegen  Gerlach  die  Conjectur  von  Colerus 
„carus"  aufgenommen,  was  nun  freilicb  auch  die  gleiclie  Aenderung  bei  Tacitus  nacb 
sich  ziehen  solite,  weil  die  Bezieliung  der  beiden  Stellen  durcli  den  Zusatz  popularibus 
ausser  Zweifel  steht  — ." 

jecerunt:  ardor,  amor,  favor.  Sed  hac  conjecturae  si  Rhenani  exceperis 
pai'iim  aptam  sententiam  praebent,  illud  autem  ..ardor"  eo  laborat,  quod 
haec  vox  nunquam  a  solutae  orationis  scriptoribus  scd  a  poetis  tantum 
cum  genetivo  ilio,  quem  objecti  vocant,  conjuncta  usurpatur,  velut  apud: 
Hor.  Epod.  XI,  27: 

Sed  alius    ardor   aut  puellae   candidae 

Aut  teretis  pueri  longam  renodantis  comam. 
Ov.  Metamorph.  IX,  101: 

At  te  Xcsse  ferox  ejusdem  virginis  ardor 

Perdiderat  — 

•Ibid.  140. 

Gaudet  — 
Amphitryoniaden  Joles  ardore  teneri. 

Qnain  ob  causani  cum  etiam  ..calor"  in  quod  follasse  quispiam 
inciderit  probari  non  possit,  scribendum  puto:  „et  incxperti  belli  dolor." 
Quod  vocabulum  et  sententiam  praebet  aptissimam  et  saepissime  apud 
solutae  orationis  scriptores  ita  usurpatili-,  ut  res,  qua  quis  doleat,  gene- 
tivo ponatur.  Qui  lisus  cum  ex  aliis  tum  ex  bis  exemplis  apparet,  quae 
suppeditasse  satis  habeo: 

Caes.  Bell.  Civ.  I,  4:  Catonem  vcteres  inimicitiae  Caesaris  incitant 
et  dolor  repulsae. 

Liv.  I,  40:  Sed  et  injuriac  dolor  in  Tarquinium  ipsum  magis,  qunm 
in  Servium  eos  stimulabat. 

Suet.  Vespas.  VIII:  Milites  pars  victoriae  fiducia,  pars  ignominiae 
dolore  ad  omnem  licentiam  audaciainque  processerant. 

Justin.  I,  8,  9:  Amisso  tanto  exercitu  et  quod  gravius  dolendum, 
unico  filio  Tamyris  orbitatis  dolorcm  non  in  lacrimas  effudit,  sed  in 
ultionis    solatia   intendit. 


liermannus  Adolphus  Artlmrius  Berndt  natus  sum  Dippoldiswaldae,  in 
Saxoniae  oppido,  a.  d.  V.  Kal.  Not.  anni  MDCCCXLV  patre  Theodoro 
Ottone,  maire  e  gente  Kobligkiana,  parentibus  optimis,  qiiibns  superstitibus 
veliementer  laetor.  Fidem  profiteor  evangelicam.  Litterarum  primis  elementis 
imbutus,  annos  XV.  flatus  gymnasii  Altenburgensis  discipulis  adscriptus 
sum;    unde  examinis  maturi  tati  s  snperandi  eausa  Zwiccaviam  me  contuli. 

Inde  in  academiam  dimissus  anno  MDCCCLXVI  Lipsiani  petii  stndiis 
pliilologicis  operam  navatnrns  ibique  nsqne  ad  anniim  MDCCCLXXI  scliolns 
Ritschelii,  Curtii,  Klotzii,  Zarnckii,  Ovcrbeckii,  Voigtii,  Wuttkii,  Ahrensii, 
Drobischii,  Roscheri  frequentavi  et  per  annum  et  sex  inenses  seminarli  regii, 
philoiogici  sodalis  fui,  per  duos  annos  et  sex  menses  Ritschelii  societati 
pliilologicae  et  Wnttkii  seminario  historico,  per  unum  annum  Curtii  societati 
grammaticae  interfui:  quibus  viris  omnibus  gratiam  quam  maximam  liabeo 
semperque  habebo. 

Anno  post  examen  prò  miniere  praeceptoris  publici  peregi. 

